Circassian Site | Адыгэ Сайт | eLot.ru - Тыдэ щыIа адыгэмэ ячIыгу? Нэплъэгъум къыриубытэу, узгъэухъун ашIошIэу олимпиадэр зыщашIырэ чIыпIэм\nГлавная [ новости ] Адыгэбзэкlэ Тыдэ щыIа адыгэмэ ячIыгу? Нэплъэгъум къыриубытэу, узгъэухъун ашIошIэу олимпиадэр зыщашIырэ чIыпIэм\nНэплъэгъум къыриубытэу, узгъэухъун ашIошIэу олимпиадэр зыщашIырэ чIыпIэм щылажьэрэ псэолъэшIхэм лъэпсэгъэкIодэу зэкIэ раупкIы, ажъо, атIы, аубэ, мыжъосыныкIэ агъэчъы. Агъэчъы, джы нэс псэ зыпытэу, фабэу, рэхьатэу тятэжъ пIашъэхэм чIы шъэбэ шIагъоу агукIи апсэкIи щагъэфабэщтыгъэ адыгэ чIыгужъыр! Тинартымэ амылъэгъугъэ гъучI пелыуанхэм охътакIэм къыдэкIогъэ машинэхэм, зэпымыоу чэщи мафи Iоф ашIэ, къычIажъукIырэ къупшъхьэ-лъашъхьэхэр ахьаджы, сапэ ашIы, чIым щизы ашIыжьы. ЗэкIэ зэхажъухьэ, зэхатIыхьэ. ЗыгорэкIэ мэгугъэхэмэ шIэ, адыгэ шъуашэр щыгъэу, псыхьагъэу, псэоу, жьы къыщэу адыгэлI къычIахыжьыным? Арэу гуIэхэрэм, егугъухэрэм ар ямурадэу аIоуи зэхэпхыщт. Лъэхъух, alo, адыгэлIым. Ыпсэ пытэу къагъотмэ рэхьатыщтых. Лъэхъух, ау къагъотрэп. Къамыгъотырэмэ – исыгъэхэп адыгэхэр а чIыналъэм. Имысыгъэхэмэ тишIэныгъэлэжьмэ къатхыныр ищыкIагъэп "исыгъэхэу" илъэси I50-кIэ узэкIэIэбэжьмэ, яшъхьыфитынгъэрэ ячIыгужъ паерэ зэуагъэхэу, лъы агъэчъагъэу, ячIыгужъ щыфэхыгъэхэу . Армэ шъыпкъэр, лъэпкъым зэкIэ иIофыгъохэр зэкIэ дгъэтIылъыныхэшъ, тиинститутэу гуманитар шIэныгъэхэм апылъыр зэфэшIыжьыгъэн фае, сыда зэрэтищыкIагъэр институтыр, тарихъ тимыIэмэ?\nЦIыф Iушмэ alo, адыгэхэр ыбгъукIэ блэкIыгъэхэу. Ау зэкIэмэ анахь гъэшIэгъон Владимир Путиным ар къызэриушыхьатыгъэр. Армэ Iофыр зытетыгъэр, гугъапIэхэр къэтэджых, тилъэпкъ дунаим зэрэтетыр цIыф лъэпкъым ишыхьат. Ау Iофмэ анахь Iофыр, ыбгъукIэ блэкIыхэ зэхъум, тыда адыгэхэр зыдакIощтыгъэхэр? Тыди къикIыщтыгъэха? Тыда джы адыгэмэ зыздагъэзагъэр? Тара ячIыгу? ЫбгъукIэ блэкIыхэ зэхъум, яшъошэ дахэхэр Кавказым исмэ къаратыгъэщтын. Арын фае Кавказ черкесскэр шъошэ гъэнэфагъэу, шъошэ дахэу зыкIаштагъэр, къякIоу зыкIащыгъыр. Арэу, лъэпкъ дахэу, шъошэ дахэр къэзыугупшысыгъэм сыд къырыкIуагъ, къырыкIорэр, къырыкIощтыр? А упчIэм иджэуап къезытыжьын Урысыешхом къикIырэп. АмышIэкIэ армэ тшIэрэп, е ехъырэхъышэхэу арымэ тшIэрэп. Джары, адыгэ дзэкIолIыр IашэкIэ узэндыгъэу зэрэпсау-таоу чIы чIэгъым къычIажъукIымэ нахь тэрэзыщт. Джащыгъум, къытаIощт, Кавказ чIыгужъым адыгэхэр зэрисыгъэхэр. Аущтэу мыхъумэ, шъыпкъэм кIэхъопсэу къытхэнагъэхэм джэуап тымыгъотэу дунаим техыжьыщт. Титарихъ ишъыпкъапIэ къытэзыIон адыгэлI къычIажъукIымэ, Кубань щатхыгъакIэ тарихъэу, адыгэхэр къызыхэмфагъэр кIатхыкIыжьынэу тыщэгугъы. Олимпиадэ джэгунхэр къэмысхэзэ Кубань итарихъ кIатхыкIыжьыным игъо фимыфэнхэм тещыныхьэхэу, хьэдэ псау-тау къычIахыным фэмыехэу alo. Сыда зыкIыфэмыехэр? А къычIахыщтым лъыпсэу Шъачэ дэжь щигъэчъагъэр къыIуатэу ежьэмэ, – Олимпиадэм екIоу атхыгъэ тарихъым пкIэ иIэжьыщтэп. Лъышхо зышагъэчъагъэ чIыпIэм Олимпиадэ щыпшIы мыхъущтэу ары цIыф гъэсагъэмэ аIорэр. Ащыгъум, тарихъыр зэрэтетын фаем тетэу Кубань ишIэныгъэлэжьмэ атхыгъэу къычIэкIын. Сыдэу щытми, а хъурэ пстэумэ сягупшысэзэ, сыгу къэкIыжьыгъ синыбджэгъу кIалэу Алый къысфиIотагъэр. Мы къэбарыр непэ къытэхъулIэрэ Iофхэм сэ сшъхьэкIэ яспхыгъ.\nАдыгэмэ ятарихъ тишIэныгъэлэжьмэ фатхыгъэ тхылъыбэмэ Алый яджагъэу, ежь зэригъэлъэгъунхэу илъэпкъэгъухэр зэрысыгъэ чIыпIэхэр, яхьэдашъхьэхэр зычIэлъ къэхэр, Мыекъопэ районым кIуагъэ. КъыкIуахьыгъэр макIэп, ылъэгъугъэри бэ. Ау ылъэгъугъэм анахь гъэшIэгъоныр, зыщилъэгъугъэр урыс къутырым зыдахьэр ары. Унэ ебэгъэ цIыкIум ичэу лъапсэ Iут тетIысхьапIэм къэзэкъ лIыжъ хэкIотагъэ тесыгъ бэщ тIаркъом ыжэпкъ тегъэкъуагъэу, шъхьаукъэ фэдэу Алый къыщыхъугъ. Благъэу екIолIагъ, ау лIыжьыр чъыещтыгъэп. Игупшысэхэр чыжьэу ытIупщыгъэхэу, ахэмэ алъыплъэу щысым фэдагъ. Гъыбзэ орэдым ехъщырэу зыгорэхэри къыхиIукIхэу къышIошIыгъ. Тыдэ плъэщтыгъа, сыд гупшысэха ыгу илъыгъэхэр - Тхьэ закъор ары зышIэщтыгъэр. Ау лIыжъ зэхэущэрыхьагъэм ыумэхъыгъэм пIонэу Алый зэрищэлIагъ. Джыри нахь благъэу екIуалIи къызэтеуцуагъ, шъабэу, лIыжьыр къыкIимыгъащтэ шIоигъоу шIуфэс рихыгъ:\n- Уимафэ шIу, тэтэжъ!..\n- Тхьауегъэпсэу, сикIал - зимыгъэхъыеу, ау кIалэр къызэрэкIощтыгъэр ылъэгъугъэу, лIыжъым шIуфэс къыпигъодзыжьыгъ:\nЕтIанэ тIэкIу зиузэнкIи, зытес пхъэнтIэкIум кIалэр ригъэблэгъагъ. Адыгэ хабзэм тетэу лIыжьым исэмэгубгъукIэ готIысхьагъ.\n- Хьау, сикIал, сиджабгъумкIэ къэтIыс.\nАлый егупшысагъ "къэзэкъ лIыжъхэм яхабзэщтын яджабгъукIэ утIысыныр". Зи химыIухьэу лIыжьым иджабгъукIэ готIысхьагъ.\n- Джы къаIо, сикIал, узыгъэгумэкIырэр, узылъыхъурэр.\n- СичIыгужъ сызылъыхъурэр, тэтэжъ - гум дэпыхьэгъэ упчIэр къызIуидзыгъ Алый.\n- СичIыгужъ оIуи, черкес? - ыгъэшIагъоу къыфыреплъэкIыгъ лIыжъыр.\n- Ары, сичIыгужъ! - "черкес" къызэрэриIуагъэм кIуачIэ къыритэу, теубытагъи хэлъэу, пегъодзы черкесым.\n- СшIэ сшIоигъу, гъэнэфагъэу, шъыпкъэм тетэу тятэжь пIашъэмэ якъэхалъэхэр зыдэщыIэ чIыгужъыр, силъэпкъ зыщыпсэущтыгъэу, зэмыблэжьэу, зыфэбэнэгъэ чIыгужъыр ...- къыIомэ шIоигъоу гум дэлъыгъэр макIэп Алый, ау къыфэIуагъэп...\nКъэзэкъ лIыжъыр ар къыгурыIуагъэ фэдэу, лъэшэу хэщэтыкIыгъ, къыхэмыщыпэуи IущхыпцIыкIыгъ.\n- Сыгу къысеIо, - пигъэхъуагъ къыIощтыгъэм Алый, - сыгу къысеIо а чIыгупIэхэр мы Iэгъо-благъом щылъыхэкIэ... мыщ щыфэхыгъэхэкIэ...\n- Ары, черкес, - кIалэм къин римыгъэлъэгъуным фэшI, къызиIуипхъотыгъ къэзэкъым. - Ары дэд, сикIал! Мы чIыпIэр ары уичIыгужъ. Угу уигъапцIэрэп! Мы чIыпIэхэр ары зыщыбгъотыжьыщтыхэр уятэжъ пIашъэхэр. Ахэмэ ащыщ горэ дэгъу дэдэу сэшIэ. Ар непэ къызынэсыгъэм санэIу кIэт зыщызгъэгъупшэрэп...\n- Тэтэжъ, хэта зигугъу пшIырэр? - лIыжъыр хэIорыжъорыхьэ фэдэу къыщыхъугъ кIалэм. - Хэта пшIэрэр? Хэта уанэIу имыкIырэр ? Илъэсишъэм къехъугъ зэошхоу тилъэпкъ урыс пачъыхьэм къыришIылIагъэр заухыгъэр.\n- СэшIэ, черкес, сэшIэ. Бэ зэхэсхыгъэри, макIэп слъэгъугъэри. Сэ илъэсишъэм сыкъехъугъ - ащи мэхъанэ горэ иI - къызэпиутыгъ лIыжъым Алый къыдищэегъэ гущыIэхэр.\n- Олъэгъуа тапэ илъ Iуашъхьэу чылэ гъунэм щылъыр? - IапэкIэ къыгъэлъэгъуагъ лIыжъым.\n- КъедэIу ащыгъум - зытыригъэпсахьыгъ къэбарым къэзэкъ лIыжъым. – Сыныбжь мэкIэ дэдэу Iоф сшIэным сятэ сыфыригъэжьагъ. Нахь Iэрыфэгъу сфэхъущтэу ылъыти, цухэр пхъэIашэм кIишIэхи сигъэкIуагъ мы Iуашъхьэр сыжъонэу. Жъоныр езгъэжьэгъэ къодыеу лыд-пкIыдэу, гъэщыгъэу гъучI бзыгъэ дахэ горэм пхъэIашэр шIонагъ.\nГуIэнкIэ цухэр къэзгъэуцIуи, пхъэIашэм есымыгъэкъутэным фэшI къэзгъотыгьэ лыды-пкIыд дахэр, сIэхэмкIэ шъабэу гъучI гъэщыгъэм ыбгъуитIукIэ къэстхъоу езгъэжьагъ. Сымыгъэфыкъоу къычIэсхын сIуи тIэкIурэ бгъуитIур гостхъугъэу, ошIэ-дэмышIэу зы бгъур къэлъати, блэоным фэдэу чIыгум къыхэпкIи, сынэ сэмэгу къыриутыгъ...\nЛIыжъым къыIуатэрэр зэпигъэуи, ыгу зэIупкIагъэу хэщтыкIыгъ, етIанэ хьылъэу жьы къыщи, къыпидзэжьыгъ. - Джары, сикIал, джабгъумкIэ къэтIыс зыкIэсIуагъэр, шъуиадыгэ хабзэ текIэу. Джабгъу нэ псаумкIэ нахь услъэгъун сIуагъэ.\nАщ ыуж ныIэп Алый гу зылъитагъэр къэзэкъ лIыжъым ынэ лъэныкъо зэримытыжьыр. ЛIыжъым къыщышIыгъэм, Алый ежь илажьэ хэлъ пIонэу, ыIощтыр ымышIэу тIэкIурэ щысыгъ. Къэзэкъыр къыIотагъэ къэбарым ыгъэпшъыгъагъ.\n- "Къыстефэу къысэхъулIагъ, - лIыжъым икъэбар пиублэжъыгъ. - Сыд Iофыжъ сиIэу згъэгумэкIыгъэ ичIыгужъ хэлъ адыгэр?! Сыд мыгъом тызэрифэуи тыкъэкIуагъ тыкъызыщамылъфыгъэ чIыгум?! Хэт тыригъэблэгъагъ?...Идгъотэщтэп мыщ насып!" – сIогъагъэ ащыгъум, лъыр къыспычъэу цIыфмэ сакъызэхэхьажьым. Идгъотэщтэп! Ерэжъу фаем адыгэ чIыгур, адыгэмэ якъэхэр, сэ ащ нахьыбэрэ сыжъощтэп... ЧIым чIэлъ хьадэми ичIыгужъ къеухъумэ, таущтэу лIыгъэкIэ насып щыпшIына зыгорэм ичIыгу?! Тэрэзэп тищыIакIэ. Тэрэзэп. Тэрэзэу псэугъэп урыс пачъыхьэр. Хэукъэныгъэшхо ышIыгъ. Сэри сылъэхъу, сикIал, о узэрэлъыхъурэм фэдэу сичIыгужъ сыкъызщалъфыгъэм. Сыфэзэщы, сэгугъэ, сэлъыхъо, ау жъы сыхъугъ, слъакъомэ сахьыжъырэп. ГукIэ, гупшысэхэмкIэ сэлъыхъо. Олъэгъуа къутырыжъ цIыкIур? НэкIы. ДэкIы ныбжьыкIэхэр.. ЛIыжъ-ныожъхэм тизакъоу тыкъэнагъ... Тэрэзэп ышIагъэр урыс пачъыхьэм... Тэрэзэу псэугъэп...\nДжары хъурэр, сикIал, Тхьэм зэримыIоу упсэумэ… ЛIыжъым къыIотэгъэ къэбарым ыгукIэ къыгъэшхэкIыгъэу, кIуачIи къихылъхьагъэу адыгэ кIалэр тIэкIурэ зи ымыIоу щысыгъ. ЛIыжъыми гум дэбэгыхьэгъэ гукъэкI онтэгъоу илъэс пчIагъэм къырихьакIыщтыгъэр горэ къыдигъэзыгъэм фэдагъ, нахь псынкIэ къэхъугъэу ынапIэхэр къыIэти кIалэм къыIуплъагъ:\n- Тэ Адыгэ чIыгур тIэ къызехьэм сэнэшьхьэ чъыг хатэхэр дгъэкIодыгъэх, зиягъэхэр къерэмынэцIыжьых тIуи; яшы чъэр лъэпсэрыхъхэр, япсыцу тIуцIэшхохэр къыдгурыIуагъэхэп; къутырым сыдэкIэу ячIыгуи сыжъожьыгъэп, хатэр зыфизгъэкъугъ; чэм-мэлхэу къытэсагъэхэр илъэс къэс къалъфыхэрэр нахьыжъмэ ачIыпIэ идгъахьэхэзэ пчыхьэрэ Iахъомэ къызафыжьхэкIэ, пшъыгъэхэу щагу гузэгумэ къащыуцухэти, чэмхэр къытIуплъыхьэхэзэ – мэбыух, мэлхэр мэIоих, адыгэ макъэу атхьакIумэмэ арытыгъэм фэзэщых…\n- Тхьа уегъэпсэу, тят! – шъыпкъэ захэлъ гущыIэ зэрэзэхихыгъэм ыгъэразэу, Алый ымакъэ кIуачIэ хэлъэу къыIуагъ. Къэтэджи лIыжъым ыIапэ фищэигъ. – Тхьэм джыри бэ уегъэгъашI! Ощ фэдагъот зэкIэ! – ежь- ежьырэу къышIудэкIыгъ гум дэлъыгъэ гущыIэр.\nАлый къысфиIотагъэ къэбарым сэри гупшысэмэ жьы хъырзэм фэдэу сахилъэсагъ, бэ мышIэу тилIышъхьэу Владимир Путиным телевизэрымкIэ къыIуагъэр сыгу къэкIыжьыгъ: «Черкесхэр мы Кубань ичIыгухэм агъунэкIэ рекIокIыгъэхэм фэдэх… ебгъукIуагъэхэ фэдэх…». О ситхь! НэшIошIыгъи, губжи хэмылъэу , цIыф Iушэу алъытэхэрэм тикъэбар, титарихъ тэщ нахь дэгъоу зышIэхэрэм сяупчIы сшIоигъу: «Черкесхэр Пшызэ шъолъыр ичIыгу напцэхэм адэжьыкIэ блэкIыхэ зэхъум, тыдэ къикIыщтыгъэха, тыди кIощтыгъэха? Хэта зылъэгъугъэхэри? Тыдэ щыIа адыгэм Тхьам къыритыгъэ чIыгур? Тхьэм къыритыгъэ чIыгужъэу ежь къызыщыхъугъэу, зыфэбэнагъэр? Хэта непэ нэс, илъэсишъэрэ шъэныкъорэ хъугъэу, лъэпкъ дахэу Тхьэшхом къыгъэхъугъэр, хэгъэгу пчъагъэмэ тIэкIу тIэкIоу къащичIынэхэзэ къезыщэкIырэр? ЯчIыгужъ лъыхъухэу, непэ къызынэсыгъэм адыгэхэр къекIокIынхэу ара? Е амыгъотыжьырэм къыхэкIыкIэ хэгъэгу шъэныкъом ехъумэ къыранэхэзэ къекIокIыгъэхэу, непэрэ мафэм ехъулIэу итэкъухьагъэу хъугъэха?\nНахьышIуна зыгорэкIэ, тарихъым нахьыбэрэ темытIэмэ, куоу тымыжъомэ, чIым, тятэжъ пIашъэхэр зычIэлъым, тычIэмыIабэмэ?\nКубань ишIэныгъэлэжьмэ тарихъ атхы, тихьэдашъхьэхэр зычIэлъ къэхэр адыгэ чылэ пшIыкIуитIур акIыгъоу псым чIырагъэхьагъ. ЛъыкIэ гъэшъокIыгъэ чIыгужъыр зэхатIыхьэ, олимпиадэр игъэкIотыгъэу щашIыным фэшI анэхэри агухэри зэфэшIыгъэу фэлажьэх. СшIэрэп. Къэзэкъ лIыжъым къыIуагъэр къэсэштэ. Хэукъох пачъыхьэхэр. ТхьэмкIэ жъалым тшIэхэрэр…. Тэри тыцIыф, тилъэпкъ шъхьафэу дунаим тытет, тызфагъадэу, уасэ къытфашIэу, тызгуагъэуцоным тыфай. Тиуашъуи къаргъоу, тичIыгуи, мамырэу, зэкIэми тагурыIоу, ежьхэри къыдгурыIоу, тыщыIэ тшIоигъу…\nКуда ушли черкесы?\nВ СОЧИ ДЕНЬ КОРЕННЫХ НАРОДОВ ОТМЕТИЛИ БЕЗ ЧЕРКЕСОВ\nО Меморандуме черкесских организаций Кабардино-Балкарии\n"Олимпийские уроки" в Сочи: такое вам и не снилось\nОткрытое письмо депутату Государственной Думы Сергею Маркову\nТопонимика Кавказа: политика, опрокинутая в географию\n+4 # Александр 09.11.2011 19:36\nТхьэм уигъэпсоу, Къэсей. Сыд йгъуи уи гушы1эр губзыгъэ гушы1!!!!!


Тибыракъ мамырэу къытшъхьащэрэт!\n15:32 - 22.05.2021\nЗэо блэкIыгъэм утегущыIэмэ гур егъэмакIэ, тхьамыкIагъоу къытэхъулIагъэр къиIотыкIыжьыгъуаеу щыт. Заом Урысые Империер нахь тегъэпсыхьагъэу щытыгъ, идзэхэр мин пчъагъэкIэ нахьыбагъэх, Iашэ ыкIи дзэ зэфэшъхьафхэр иIагъэх. Адыгэ шъолъырыр кIуачIэу къыпэуцугъэм пэшIуекIошъугъэп, ау тилIыгъэ кIодыгъэп, тыкъызэкIэкIуагъэп тиамалхэр мыиныгъэми.\nПыим псэемыблэжьэу пэуцужьыным изэхэщакIоу адыгэхэм ахэтыгъэхэм ягугъу непэ къэсшIынэу сыфай. Ахэр тэ тэзгъэшIагъэхэр тишIэныгъэлэжьхэр ары. ТишIэныгъэ зэрэхагъэхъуагъэм, лъэпкъым итарихъ тырыгушхонэу амал къызэрэтIакIэгъэхьагъэм пае ахэм тхьауегъэпсэушхо ятэIо.Ахэм ащыщых: убыххэм, шапсэгъэхэм, натыхъуаехэм, абдзахэхэм язэолIхэм япэщагъэу Бэрзэдж Хьаджэр, ШыупэкIо Хьаудэкъо Мамсыр (натыхъуай), ШыупакIо Шэумыз (нэтыхъуаем япащ), ШэрэлIыкъо Тыгъужъыкъо Къызбэч – шапсыгъэу, анахь лIыгъэшхо къызхэфагъэмэ ащыщ, Щырыхъукъо Тыгъужъ – нэтыхъое дзэ пащ, тарихъым къинагъ, Бракъые ЛъэпшъхьакI – шапсыгъэ лIыхъужъ, дзэ зещакIу, Алджырэекъо Кущыку – бэслъыней пэщэ цIэрыIом ащыщ, Хъырцыжъыкъо Алэр – абдзэхэ лIыхъужъ, Черкесием итарихъ хэт, ЦутхьакIумэ Къамболэт – кIэмгуем япащэу Болэтыкъо Къамболэт игодзагъ, Черкесиер шъхьафит ышIыжьыным фэбэнагъэу Занэкъо Сэфэрбый, шапсыгъэхэм яшъхьафитныгъэ фэбэнагъэу Нэпсэу Хьэжъуагъу, лъытэныгъэшхо зиIагъэу Хъущт Мыхьамэт ыкIи нэмыкIхэр.\nТемыр къохьапIэ Кавказым щыпсэущтыгъэ адыгэхэм ялъэпкъ ишъхьафитныгъэ фэгъэхьыгъэ заор 1864-рэ илъэсым ухыгъэ хъугъэ. Пачъыхьэм Черкесиер ыштагъ, цIыфэу заом хэкIодагъэр мин пчъагъ. Минишъэ пчъагъэ Осмэн империем егъэзыгъэу рагъэзыхьагъ. Пачъыхьэм заоу къытишIылIагъэр лъэпкъ гъэкIодэу къытфычIэкIыгъ. ЧеркесиекIэ заджэщтыгъэ хэкур лъыпсыр щигъачъи къыунэкIыгъ, тилъапсэ чIихыгъ.\nАу гукъэкIыжьым чыжьэу зедзми, тэ – адыгэхэм, мы-жъошхо тигушIуакIэ дэлъэу къетхьакIырэп, джы къыддэпсэухэрэм ялажьэкIэ дгъэуцурэп, зэпэуцугъэ къетхьакIырэп.\nКавказ заор заухым хэкужъым къинэгъэ адыгэхэм урыс хэгъэгушхом тыгот тыхъугъ, тизекIуакIи дедгъэштагъ. ТидзэкIолIхэр урыс-япон заоми апэрэ дунай заоми лIыхъужъныгъэ ахэлъэу текIоныгъэм фэбэнагъэх. Зэошхоу блэкIыгъэм лIыгъэшхоу щызэрахьагъэм пае лIыхъужъыцIэр адыгэ нэбгыриблым къафагъэшъошагъ, зэкIэмкIи Къэбэртэе-Бэлъкъарымрэ Къэрэщэе-Щэрджэсымрэ зэхэтэу, нэбгырэ 54-рэ а щытхъуцIэр къафагъэ-шъошагъ. Совет хабзэм изэтегъэуцон, колхоз ыкIи совхозхэм язэхэщэни пэрытныгъэ зетхьагъ, IофшIэнымкIи тыкъызэкIэкIуагъэп.\nНепэ адыгэ къэралыгъо гъэпсыкIэ тиIэу тэпсэу, тибыракъи къытшъхьащыт, тыбзэмкIэ тыгущыIэнэу, тытхэнэу кIуачIи амали тиI, тишъхьафитныгъэ хабзэм къытфеухъумэ. Тиреспубликэ итхьэматэ – тилъэпкъэгъу, апшъэрэ еджэпIитIу тиI, егъэджэнымкIэ амалышIухэр къытIакIэхьагъэх. ТикIалэхэр анахь дэгъуцIэр зыхь апшъэрэ еджапIэу Урысыем итхэм ащеджэх, шIэныгъэлэжь, врач, военачальник гъэсэгъэшхохэри тилъэпкъкIэ тиIэх.\nНэмыкI лъэпкъэгъоу тиреспубликэ исхэм зэфыщытыкIэ дэгъу адытиI. Ахэр тэ тиныбджэгъух, тигъунэгъу лъапIэх, тиIофшIэгъух. Зэзэгъыныгъэм ехьылIагъэу хабзэм шапхъэу ыштэхэрэр тэри, Адыгэ Хасэм хэтхэм, адетэгъаштэ, зэрэтлъэкIэуи IэпыIэгъу тафэхъу.\nЛъэпкъым къыкIугъэ гъогур хэти ышIэн фай. Ащ зэпэуцу Iофыр щымыIэнэу, узэгурыIонэу уиакъылкIэ уфещэ. Адыгэхэр илъэс мин пчъагъэ хъугъэу Кавказым исых. Тэ тыбзэ гъэшIэгъоны, шэн-хэбзэ дахэхэри зетэхьэх, тикультури байдэд. Адыгэхэм якъэбзагъэрэ яхьалэлныгъэрэ дунаим зэкIэм зэлъашIагъ.\nТиныбжьыкIэхэм зафэтэгъазэ. Тилъэпкъ икIэн иухъумакIохэр шъоры, нахьыжъэу тиIэхэм ягугъапIэ шъо къышъуфэгъэзагъ. Тилъапсэ нахь пытэ хъунэу тэгугъэ, тибыракъи мамырэу къытшъхьащэрэт!


Бибэ Мурат тщыгъупшэщтэп — Адыгэ макъ\nБибэ Мурат тщыгъупшэщтэп\nРедактор 04.08.2020 КЪЭБАРЫКlЭХЭР\nШышъхьэIум и 1-м Мурат зыщымыIэжьыр мэзищ хъугъэ.\n«Сыд щышIыни рэхьатыгъэмэ дунаир,\nКъымыхьыгъэмэ имыгъоу жьыбгъэуаер?»\n(Дэрбэ Тимур ипоэмэу «Псэм имашIу» зыфиIорэм къыхэсхыгъ).\nАщ фэдэ гупшысэ хьылъэхэм афищагъ усакIор уахътэу тызыхэтым икъиныгъэ.\nЦIыф шIагъохэм ядунай ахъожьынэу хъугъэ зэпахырэ узэу рекIокIырэм ыпкъ къикIыкIэ. Ахэм ащыщ тичылэ кIалэу тызэрыгушхощтыгъэ Бибэ Мурат ШIуцIэ ыкъор.\nЗэхахьэхэр зэрэзэпагъэугъэхэм къыхэкIыкIэ Мурат къызхэкIыгъэ лIакъом улапэхэр фэтхьаусыхэнхэу хъугъэп. «Лажьэр жъы хъурэп» аIо адыгэмэ, мары шышъхьэIум и 1-м Мурат зыщымыIэжьыр мэзищ хъугъэ.\nБибэ Мурат 1958-рэ илъэсым щылэ мазэм и 5-м къуаджэу Улапэ къыщыхъугъ, ау нахьыбэрэ зыдэсыгъэр Мыекъуап ары.\nИлъэс 62-рэ нахь къыгъэшIагъэп, жъоныгъуакIэм икъихьагъу чэщ, сыхьатыр тIум, идунай ыхъожьыгъ. ЛIы зишIугъу зыфэпIощтым фэдагъ, ау «Тхьэм ышIэрэр игъу» аIо, — ащ игупсэхэр езэгъыгъэх. Мурат щыIэныгъэм гъэхъэгъэшIухэр щишIыгъэх, ау къиныгъо пчъагъи щэIэфэ зэпичыгъ, зыми щыIэныгъэр тхъэгъо закIэу къыратырэп. КIэлэ дэдэу еджэным зыритыгъагъ, техникумым ыуж пединститутыр, ащ ыуж КГУ-м экономикэмкIэ ифакультет къыухыгъэх, социологие шIэныгъэхэмкIэ кандидатыгъ, ТОО-у «Санэм» ипэщагъ. Унэгъо дахи ышIагъ, пшъэшъитIу иI. Ащ дакIоу АР-м и Общественнэ Совет итхьамэтагъ, ишIушIагъэкIэ, ихьалэлыгъэкIэ къахэщэу, цIыфхэр икIасэу, ыгу афызэIухыгъэу щытыгъ.\nМурат шIоу хэлъмэ къежьэпIэ гъэнэфагъэхэр яIагъ. Ар унэгъо зэгурыIожь къызэрыхъухьагъэр. Улэпэ кIалэу Бжьэмыхъу Борис Мыхъутар ыкъоу ишIушIагъэхэмкIэ ащымыгъупшэрэр чылэмкIэ игъунэгъу шъыпкъэу щысыгъ, ар икIэлэгъум щысэ фэхъугъ.\nБибэ Мурат СССР-м спортымкIэ имастерыгъ (хьылъэ IэтынымкIэ). Апэрэ лъэбэкъухэр спортымкIэ ыдзынхэмкIэ зишIуагъэ екIыгъэр Пщыкъэнэ Аслъан ары, ащ ыужым зэлъашIэрэ тренерэу Хъуажъ Мэджыдэ IэкIэфагъ. Мурат заводэу «Санэм» игенеральнэ директорыгъ. IэнатIэм ыгъэбакъмэрыгъэп, гукIэгъу ин цIыфхэм афыриIагъ. Улапэ мэщытыр щашIынэу зыщырагъажьэм, апэу ыIэ къоджэдэсхэм къафэзыщэигъэхэм ащыщ Мурат, сомэ мин 30, цемент тонн 30 ыкIи чырбыщ мин 30 псэуалъэм хагъэхьанэу къафаригъэщагъ.\nКъоджэдэсхэр лъэшэу ыгъэрэзагъэх\nМурат шIуагъэу хэлъыгъэр къэпчъыгъуай. Чылэм нэшхъэягъоу къыдэхъухьэрэм къакIощтыгъ, цIыфмэ аIукIэщтыгъэ, общественнэ Iофхэри зэдифыщтыгъэх. Адыгеим имэзхэр ухъумэгъэнхэм, ахэм ахэгъэхъогъэным дэлажьэщтыгъ.\nБибэ Мурат Iофыгъо пчъагъэхэм ахэщэгъагъ. Лъэпкъым имэфэкI зэхахьэхэу «Адыгэ хьалыжъу», «Адыгэ къэб», «Адыгэ къужъ» зыфэпIощтхэм язэхэщэн-гъэзекIонкIэ Iофышхо ышIагъ.\nМурат ыгукIэ шъхьафитэу, илъэпкъыкIэ зэмыблэжьэу щытыгъ. ЫпэкIэ плъэщтыгъэ, фэлъэкIырэмкIэ зыгорэ къытенэщтыгъэп.\nКъалэм дэсыгъэми, къызыщыхъугъэ чылэжъыр егъашIи щыгъупшагъэп. Ащ ишIушIагъэ тхылъ тхыгъэм фэдэу ашIэ, зым къеIуатэ, адрэм къыхегъэхъожьы. Предпринимателэу Хъуажъ Аслъан Бибэ Мурат бизнесмен дэгъоу, IофшIэкIошхоу зэрэщытыгъэр, щыIакIэр нахьышIу ышIыным сыдигъуи зэрэпылъыгъэр, ащ пасэу идунай зэриухыгъэр зэрэгукъаор къыIуагъ.\nМурат сыдигъо уIукIагъэми чылэм гукIэ зэрэщыIэр къыхэщыщтыгъэ, «сыдэу шъухъура, сыда чылэдэсхэр шъузыгъэгумэкIыхэрэр» ыIоти къэупчIэщтыгъэ.\nГъэрекIо бжыхьэ кIэлэегъаджэм и Мафэ ехъулIэу тикъушъхьэ дахэхэм тащыIагъ. Мурат тыIукIэнэу хъугъагъэ. Ар тэ къызэрэтщыгушIукIыгъагъэр! «Илъэс къэс шъукъакIу!» ыIозэ, тигъэкIотэгъагъ.\nЦIыфхэм гукIэгъур, шIэжьыр ахэлъыфэкIэ шIушIагъэр ащыгъупшэщтэп.\nЧылэдэсхэм ацIэкIэ къэсэIо: «Тхьэшъуегъэпсэу зыгу къеуагъэхэри, Бибэ Мурат аужырэ гъогу зыгъэкIотэжьынэу къалэм кIогъагъэхэри, Тхьэм шIукIэ шъузекIоу шъущегъаI».\nПредыдущая ЗэгурыIоныгъэр зэкIэмэ анахь шъхьаI\nСледущая Лъэпкъым идахэ еIэты


ХэбзэухъумакIохэр яIэпыIэгъухэу — Адыгэ макъ\nХы ШIуцIэ Iушъо шапсыгъэу, къызщыхъугъэ чIыпIэм щыпсэухэрэм яфитыныгъэхэм якъэухъумэнкIэ ахэм я Адыгэ Хасэ хэтхэм къотэгъу къафэхъугъэх Урысыем щызэлъашIэрэ хэбзэухъумакIохэм ащыщхэр. Мары джырэблагъэ Москва ыкIи Краснодар къарыкIыгъэхэу яхьэкIагъэх.\nИлъэсэу тызыхэтым ибэдзэогъу мазэ хы ШIуцIэ Iушъо шапсыгъэхэм адэжь къэкIогъагъ граждан обществэм изегъэушъомбгъун ыкIи цIыфхэм яфитыныгъэхэр къэухъумэгъэнхэм афэгъэзэгъэ Советэу УФ-м и Президент дэжь щызэхащагъэм хэтэу Александр Брод. Ар Краснодар краим бэрэ щэIэ, субъектым ипащэхэм, ежь иIофшIэгъухэм, общественностым аIокIэ.\nМызыгъэгум Шъачэ къыщыхъугъэу щыпсэухэрэм ящыIакIэ, яIофыгъохэм нэIуасэ зафишIыныр ары пшъэрылъ шъхьаIэу иIагъэр. Хасэм хэтхэр игъусэу ар поселкэу Шэхапэрэ къуаджэу ШэхэкIэйрэ ащыIагъ. Iофыгъо шъхьаIэу бэшIагъэу зэшIохыгъэн фэягъэхэм защигъэгъуазэзэ, Александр Брод лъэпкъым икультурэ, шэн-хабзэхэм, непэ ящыIакIэ, зыгъэгумэкIыхэрэм къакIэупчIагъ.\nПредпринимательствэм, мэкъумэщ хъызмэтым, чIыпIэм щыпсэухэрэр зэсэгъэхэ хъызмэтым язегъэушъомбгъун ары темэ шъхьаIэу яIагъэр. КъоешIыным пылъ Кобл унагъом адыгэ къуаер зэрэрахырэр къыригъэлъэгъугъ. Хъущт унагъом иунэе фабрикэу «Адам-чай» зыфиIорэм мы чIыпIэм къыщыкIырэ щаим итарихъ къыщыфаIотагъ, ащ икъэгъэкIын къыщыублагъэу игъэгъун нэсэу зэрэдэзекIохэрэр къырагъэлъэгъугъ, шъоным идэгъугъи ежь ышъхьэкIэ рагъэуплъэкIугъ.\nАлександр Брод Кавказ заом хэкIодагъэхэм апае агъэуцугъэ саугъэтым щыIагъ, ШэхэкIэй дэт еджапIэм кIогъагъэ, поселкэу Шэхапэ дэт Тюльпан чъыгым екIолIагъ. Нэужым Адыгэ Хасэм хэтхэм зэIукIэгъоу адыриIагъэм ылъэгъугъэр къыщызэфихьысыжьыгъ, Iофыгъохэм ащызэдытегущыIагъэх.\nДжащ фэдэу Хасэм хэтхэр хэбзэухъумэкIо купышхоу Шъачэ ыкIи ТIопсэ районым ащыIагъэми джырэблагъэ зэIукIэгъу дыряIагъ. Купым хэтыгъэх цIыфхэм яфитыныгъэхэр къэухъумэгъэнхэмкIэ Советэу УФ-м и Президент дэжь щызэхащагъэм хэтэу Андрей Бабушкиныр, ащ фэдэ Общественнэ советэу Краснодар краим игубернатор дэжь щызэхащагъэм итхьаматэу Андрей Зайцевыр ыкIи ащ хэтэу Ахыджэго Анзаур.\nХьакIэхэр къуаджэу Агуй-Шапсыгъэ инахьыжъхэм аIукIагъэх, лъэпкъ культурэм и Гупчэу ПсышIуапэ дэтым щыIагъэх, къуаджэу ШэхэкIае кIогъагъэх. Хы ШIуцIэ Iушъо шапсыгъэхэм ятарихъ, якультурэ, яшэн-хабзэхэм якъэгъэнэжьын, яныдэлъфыбзэ еджапIэхэм ащызэрагъэшIэн амал яIэным, чIыгу, мылъку зэфыщытыкIэхэм, псэупIэхэм язэтегъэпсыхьан, нэмыкIыбэхэм зэдатегущыIагъэх. ХэбзэухъумакIохэм ахэм япхыгъэ Iофыгъохэм ядэгъэзыжьын анаIэ тырагъэтынэу пшъэрылъ аштагъ.\nПредыдущая Адыгэ Республикэм и Къэралыгъо автоинспекцие къеты\nСледущая В Адыгее будущих механизаторов будут учить управлять на новой технике


Къоджэ псэупIэхэм къащызэIуахыщт — Адыгэ макъ\nКъоджэ псэупIэхэм къащызэIуахыщт\nАдыгеим щыпсэухэрэм адэбз узым пэшIуекIонымкIэ IэпыIэгъу къафэхъущт амбулаторнэ гупчэ къафызэIуахыщт.\nДжырэ уахътэ гупчакIэм икъызэIухын епхыгъэ IофшIэнхэр зэшIуахых. Ар Кощхьэблэ район сымэджэщым щагъэпсыгъ. Лъэпкъ проектэу «Псауныгъэм» къыдыхэлъытэгъэ программэу «Адэбз узым пэшIуекIогъэныр» зыфиIорэм епхыгъэу псэуалъэр ашIыгъ.\nНепэрэ мафэм ехъулIэу сымэджэщым компьютернэ томографыкIэ чIагъэуцуагъ, специалистхэр рагъаджэх. АР-м псауныгъэр къэухъумэгъэнымкIэ и Министерствэ ипресс-къулыкъу къызэритырэмкIэ, Адыгэ республикэ клиническэ онкологическэ диспансерым иIофышIэхэр Гупчэм кIощтых, ар къызэIуахыным зэрэфэхьазырым зыщагъэгъозэщт. Ащ врач-онкологитIумэ Iоф щашIэщт, къеуалIэхэрэр ауплъэкIущтых, ящыкIэгъэ IэпыIэгъур арагъэгъотыщт.\n— Гупчэм пшъэрылъ шъхьаIэу иIэр адэбзыр къызщыхагъэщыгъэм къыщегъэжьагъэу мэфэ 14-у къыкIэлъыкIуагъэм сымаджэм диагнозыр фагъэуцуныр ары. Нэужым ар республикэ онкодиспансерым агъэкIощт. КъызыкIожьыкIэ, диспансерым щылъыплъэщтых, — къыIуагъ АР-м псауныгъэр къэухъумэгъэнымкIэ и Министерствэ иотдел ипащэу Къушъхьэ Саниет.\nСпециалистхэм къызэраIорэмкIэ, гупчэр къызэрэзэIуахыгъэм ишIуагъэкIэ, адэбзыр къызэузыгъакIэхэр нахь псынкIэу къыхагъэщын амал щыIэ хъущт.\nШъугу къэтэгъэкIыжьы, адэбз узым пэшIуекIогъэным епхыгъэ пэшIорыгъэшъ Iофтхьабзэхэр чанэу зэрэзэхащагъэм ишIуагъэкIэ, 2020-рэ илъэсым мы узым илIыкIыгъэхэм япчъагъэ проценти 7,2-кIэ нахь макIэ хъугъэ.\nПредыдущая Хъулъфыгъэр агъэпщынэщт\nСледущая Гугъэ дахэм уфещэ


НыбжьыкIэ сэнаущхэм язэхахьэу «Фыщт-2019» | АДЫГЭ ДУНАЙ | АДЫГЭ ДУНАЙ | АиФ Адыгея\nТыгъуасэ пчэдыжьым жьэу ныбжьыкIэ сэнаущхэм язэхахьэу «Фыщт-2019-рэ» зыфиIорэм хэлэжьэщтхэр зэрэугъоихи, километрипшI хъурэ гъогууанэу Яворовэ хыгъэхъунэм икIэу Фыщт езыщэлIэщтхэм техьагъэх. Мы мэхьанэ зиIэ Iофтхьабзэр зыщыкIорэр а чIыпIэр ары. НыбжьыкIэхэр Кавказ биосфернэ заповедникым ичIыпIэ хьалэмэтхэм апхырыкIыгъэх. Ахэм ягъусэу мы гъогууанэм икIыхьагъэкIэ рыкIуагъ Адыгеим и ЛIышъхьэу КъумпIыл Мурат.\nМыгъэрэ Iофтхьабзэм Адыгеим ирайонхэм ямызакъоу, Краснодар краим, Къэбэртэе-Бэлъкъар ыкIи Къэрэщэе-Щэрджэс республикэхэм яныбжьыкIэхэри хэлажьэх. ЗэкIэмкIи нэбгырэ 300-м ехъу къекIолIагъ.\nМы Iофтхьабзэм хэлэжьэнхэм ыпэкIэ Мыекъуапэ тарихъ мэхьанэ зиIэ ичIыпIэхэр хьакIэхэм къарагъэплъыхьагъэх, Урысыем и Къэралыгъо быракъ и Мафэ фэгъэхьыгъэ мэфэкI зэхахьэхэу къэлэ шъхьаIэм изыгъэпсэфыпIэ парк щыкIуагъэхэм ахагъэлэжьагъэх.\nЯворовэ хыгъэхъунэм зыщытекIыщтхэм Адыгеим и ЛIышъхьэ къэзэрэугъоигъэхэм зафигъэзагъ, гъогур псынкIэ къафэхъунэу, зэIукIэр агу къинэжьынэу къафэлъэIуагъ.\n«Зэкъош шъолъыриплIымэ къарыкIыгъэ ныбжьыкIэ анахь чанхэр, сэнаущхэр мыщ къыщызэрэугъоигъэх. Еджэным, спортым, общественнэ IофшIэным алъэныкъокIэ лъэгапIэхэм шъуанэсыгъ. Непи тызэгъусэу лъэгэпIакIэхэр тштэнхэ фае — зэпырыкIыпIэхэм, къушъхьэ лъагъохэм тахэкIынышъ, Кавказ икъушъхьэ сыджхэм ащыщэу Фыщт ылъапсэу ныбжьыкIэ форумыр зыщыкIощтым текIолIэщт. ЗэIукIэр окIофэкIэ шъуащыщ пэпчъ ныбджэгъукIэхэр, гукъэкI ыкIи шIэныгъакIэхэр къызэригъотыщтхэм, иIэхэмкIэ нэмыкIхэм зэрадэгощэщтым сицыхьэ телъ», — къыIуагъ КъумпIыл Мурат.\nЭкологие-шIэныгъэ Iофтхьабзэхэр зэхахьэм къыдыхэлъытагъэх. Ахэм ахэлэжьэщтых Кавказ къэралыгъо природнэ заповедникэу Х. Г. Шапошниковым ыцIэ зыхьырэм ипащэхэмрэ инаучнэ IофышIэхэмрэ, Урыс географическэ обществэм илIыкIохэр. Шъолъырым итарихъ-культурэ кIэн епхыгъэ Iофыгъохэми щатегущыIэщтых.\nЗэIукIэм Iофыгъо шъхьаIэу къыдыхэлъытагъэр — Адыгеим и ЛIышъхьэрэ ткъош шъолъырхэм къарыкIыгъэ лIыкIохэмрэ язэдэгущыIэгъу. Ащ ныбжьыкIэхэр зыгъэгумэкIыхэрэ упчIэхэмкIэ шъолъыр пащэм зыщыфагъэзэн, гукъэкIэу яIэхэмкIэ дэгощэнхэ алъэкIыщт.\nШъугу къэдгъэкIыжьын, икIыгъэ илъэсым Фыщт щыкIогъэ мыщ фэдэ зэIукIэгъур ары волонтер движениеу «Тлъапсэ къэтыухъумэн» зыфиIорэм егъэжьапIэ фэхъугъагъэр. Джы нэмыкI шъолъырхэми яныбжьыкIэхэр ащ къыхэлэжьэнхэм игугъапIэ щыI.\nМыгъэрэ Iофтхьабзэм джащ фэдэу къыдыхэлъытагъэх культурнэ ыкIи спортивнэ, экологическэ Iофтхьабзэхэр, зекIоныр.\n«Адыгеим иныбжьыкIэхэмрэ икIэлэцIыкIухэмрэ шэпхъэшIухэм адиштэрэ гъэсэныгъэ агъотыным, шIэныгъэм, спортым, искусствэм ыкIи нэмыкI лъэныкъохэм икъу фэдизэу закъыщагъэлъэгъоным апае ящыкIагъэр ядгъэгъотыным тыпылъ. Мыщ дэжьым мэхьанэшхо иI ежьхэри къыддэгощэнхэм — зыгъэгумэкIыхэрэм, къырахьыжьэхэрэ IофыгъохэмкIэ тызэрадэIэпыIэшъущтым тащагъэгъозэным. «Фыщт» зыфиIорэ зэхахьэр анахь ашIогъэшIэгъонэу, шъхьадж игумэкIыгъохэмрэ игукъэкIхэмрэ къызэрихьылIэхэу, джэуапхэр, гупшысэгъухэр къызщигъотыхэу щытхэм ащыщ», — къыIуагъ КъумпIыл Мурат.


ЯцIыфыгъэ къыхигъэщыгъ | Адыгэ Макъ\nГъогу-патруль къулыкъум иинспекторхэм гулъытэ инэу къахэфагъэр ыкIи игъом IэпыIэгъу зэрафэхъугъэхэр къызщиIорэ рэзэныгъэ тхылъэу Краснодар краим къикIыгъэр республикэм и Къэралыгъо автоинспекцие къыIукIагъ. Ар къэзытхыгъэр Вячеслав Пуповыр ары.\nАщ къызэритхыгъэмкIэ, щылэ мазэм и 21-м Адыгеим къикIыжьэу ядэжь къэкIожьызэ, автогъогоу «Мыекъуапэ — Лэбапэ» зыфиIорэм ия 18-рэ километрэ имашинэ щэрэхъ зэщыкъонэу хъугъэ. Ар псынкIэу пшIыжьышъунэу зэрэщымытыр къызелъэгъум, къэгумэкIыгъ. Сыда пIомэ иунагъоу къыдисыгъэр чэщым машинэ чъыIэм къинэным ищынагъо щыIагъ.\nА уахътэм тефэу гъогу-патруль къулыкъум иротэу N 1-м истаршэ лейтенантхэу ХъокIо Вячеславрэ МэщфэшIу Казбекрэ гъогубгъум щыт машинэм гу лъати, къекIолIагъэх. Водителым IэпыIэгъу ищыкIагъэмэ ахэр кIэупчIагъэх. Техническэу машинэр зэрэзэщыкъуагъэм къыхэкIэу зекIон зэримылъэкIырэр ыкIи ишъхьэгъусэрэ исабыйхэмрэ зэригъусэхэр Пуповым ариIуагъ.\nПолицием икъулыкъушIэхэм ищыкIэгъэ Iэмэ-псымэхэр къаштэхи, гузэжъогъу хэфэгъэ водителым ищэрэхъ ышIыжьынымкIэ IэпыIэгъу фэхъугъэх.\nТиполицейскэхэм къахэфэгъэ зекIуакIэм ишIуагъэкIэ ежьыри иунагъуи а пчыхьэм яунэ екIолIэжьынхэ зэралъэкIыгъэр, лъэшэу зэрафэразэр Вячеслав Пуповым итхыгъэ къыщыриIотыкIыгъ.


Псэуалъэхэм яшIын, ягъэцэкIэжьын зэрэлъыкIуатэрэр ыуплъэкIугъ | АДЫГЭ ДУНАЙ | АДЫГЭ ДУНАЙ | АиФ Адыгея\nАдыгэ Республикэм и ЛIышъхьэу ТхьакIущынэ Аслъан Мыекъуапэ щашIырэ ыкIи щагъэцэкIэжьырэ псэуалъэхэм ащыщхэм тыгъуасэ ащыIагъ.\nНепэрэ мафэм ехъулIэу Iофхэм язытет зыфэдэм зыщигъэгъозагъ, псэолъэшIхэм гущыIэгъу афэхъугъ. Ащ игъусагъэх муниципальнэ образованиеу «Къалэу Мыекъуапэ» иадминистрацие ипащэу Александр Наролиныр, АР-м физическэ культурэмкIэ ыкIи спортымкIэ и Комитет итхьаматэу Хьасанэкъо Мурат, нэмыкIхэри.\nАР-м и ЛIышъхьэ апэу зэкIолIагъэр урамхэу Хьахъуратэм ыцIэ зыхьырэмрэ Подгорнэмрэ зыщызэхэкIыхэрэ гъогоу мы уахътэм игъэкIотыгъэ гъэцэкIэжьынхэр зыщыкIохэрэр ары. Александр Наролиным къызэриIуагъэмкIэ, республикэм ипащэхэр IэпыIэгъу къазэрэфэхъухэрэм ишIуагъэкIэ мы аужырэ илъэсхэм Мыекъуапэ игъогухэм игъэкIотыгъэ гъэцэкIэжьынхэр арашIылIагъэх. 2014 - 2015-рэ илъэсхэм республикэ бюджетым къыхэхыгъэ сомэ миллион 250-рэ ащ пэIуагъэхьагъ.\nМы илъэсым сомэ миллиони 150-рэ агъэфедэнэу агъэнафэ. Ащ ишIуагъэкIэ гъэцэкIэжьынхэр зыщыкIохэрэ объектхэм япчъагъи хэхъуагъ.\nБлэкIыгъэ илъэсым участки 10 агъэцэкIэжьыгъ, гъогу псэолъи 3 кIэу ашIыгъ. Гухэлъэу щыIэмкIэ мы илъэсым къалэм игъогу участкэ 15-мэ гъэцэкIэжьынхэр ащыкIощтых, 10-р зэтырагъэпсыхьагъ, адрэхэм алъэныкъокIи гумэкIыгъо щыIэщтэп, бжыхьэм ехъулIэу IофшIэнхэр аухыщтых. ГъэцэкIэжьынхэм къадыхэлъытагъэу гъогу тамыгъэхэр,бордюрхэр агъэуцух, лъэсрыкIо гъогухэр агъэпсых, къэзытхырэр «Адыгэ Макъ».\n«ЦIыфхэм, гъогу-патруль къулыкъум яшIоигъоныгъэхэр къыдэтлъытэзэ, гъэцэкIэжьынхэр нахь зищыкIэгъэ урамхэр къыхэтэхых, ахэр зэрифэшъуашэу зэтетэгъэпсыхьэх. Къэлэ гупчэ паркыр, Лениным ыцIэ зыхьырэ площадыр, нэмыкI чIыпIэхэри аужырэ шапхъэхэм адиштэу тшIыгъэх. Гъогухэм ягъэкIэжьын тиIофшIэн изыедзыгъоу щыт, арышъ, транспорт инфраструктурэм изэтегъэпсыхьан тапэкIи лъыдгъэкIотэщт. Мыекъуапэ итеплъэ нахь дахэ шIыгъэным тыпылъыщт», - къыIуагъ ТхьакIущынэ Аслъан.\nМы мафэм республикэм ипащэ зэкIолIагъэхэм ащыщ гъэцэкIэжьынхэр зыщыкIорэ республикэ стадионыр. ПсэолъэшI IофшIэн шъхьаIэхэр мыщ щаухыгъэх, мы уахътэм темыр трибунэм ишIын лъагъэкIуатэ. Ащ пэIухьащт ахъщэм щыщэу сомэ миллион 53-р блэкIыгъэ илъэсым республикэ бюджетым къытIупщыгъ.\nМы илъэсым зэрагъэнэфагъэмкIэ, джыри миллион 40 фэдиз пэIуагъэхьащт. Нэбгырэ мин 14-м ехъу зыдэфэщт стадионым изэтегъэпсыхьан зэкIэмкIи сомэ миллион 733-рэ фэдиз тефагъ, ащ щыщэу сомэ миллион 530-р федеральнэ гупчэм, адрэр республикэ бюджетым къатIупщыгъэх.\nАР-м и ЛIышъхьэу ТхьакIущынэ Аслъанрэ УФ-м спортымкIэ иминистрэу Виталий Муткорэ зэзэгъыныгъэу зэдашIыгъэм диштэу Мыекъуапэ щэрыопIэ комплекс щашIы.\n«Физическэ культурэмрэ спортымрэ хэхъоныгъэхэр ашIынхэм фэгъэхьыгъ» зыфиIорэ федеральнэ программэм игъэцэкIэн ар къыдыхэлъытагъ. Мыщ сомэ миллион 90-рэ пэIуагъэхьащт, ащ ипроцент 40-р республикэ бюджетым къыхэхыгъ.\nПсэуалъэм гектар 1,3-рэ ыубытыщт, метрэ 50, 25-рэ ыкIи 15 зикIыхьэгъэ щэрыопIи 3 къыдыхэлъытэгъэщт. Джащ фэдэу спортсменхэм зызщафэпэн, зызщагъэпскIын алъэкIыщт чIыпIэхэр, тренажернэ залхэр, нэмыкIхэри хэтыщтых.\nДжащ фэдэу Адыгеим щэрыонымкIэ спортым имузей къыщызэIуахыщт, мы спорт лъэпкъымкIэ республикэм игъэхъагъэхэр мыщ щызэхэугъоегъэщтых - кубкэхэр, медальхэр чIэлъыщтых.


ЛIэшIэгъу плIанэм къыкIоцI | Адыгэ Макъ\nЛIэшIэгъу плIанэм къыкIоцI\nАвтор: Редакция\t/ 13.12.2018\t/ КЪЭБАРЫКlЭХЭР\t/\n1993-рэ илъэсым тыгъэгъазэм и 13-м Мыекъопэ къэралыгъо технологическэ университетым (апэ институтыгъ) ипчъэхэр къызэIуихыгъэх. Ащ лъапсэ фэхъугъ автотранспортнэ, мэкъумэщ ыкIи деревообрабатывающэ техникумхэр.\nАпшъэрэ еджапIэм игъэпсын кIэщакIо фэхъугъ ащ иапэрэ ректорэу, джы университетым и Президентэу, АР-м и Къэралыгъо упчIэжьэгъоу, социологие шIэныгъэхэмкIэ докторэу, профессорэу, гъэсэныгъэмкIэ урысые академием хэтэу ТхьакIущынэ Аслъан.\n1998-рэ илъэсым апшъэрэ еджапIэм зеушъомбгъу, Тэхъутэмыкъое районымкIэ поселкэу Яблоновскэм ащ икъутамэ къыщызэIуехы. ЕтIанэ 2003-рэ илъэсым университетыр Урысые Федерацием гъэсэныгъэ къэзытыхэрэ учреждениехэу IэкIыб къэралыгъохэм къарыкIхэрэ ныбжьыкIэхэр апшъэрэ еджапIэм чIэхьанхэм фэзыгъэхьазырхэрэм официальнэу ясатырэ хэуцо. Ащ къыкIэлъыкIогъэ илъэсым Медицинэ институт университетым къыщызэIуахы.\nНепэ университетым сэнэхьатэу щызэрагъэгъотырэм ипчъагъэкIи, студентэу ащ чIэсым ибагъэкIи Урысыем ианахь зэтегъэпсыхьэгъэ апшъэрэ еджапIэхэм ащыщ хъугъэ. Мы лъэхъаным ащ нэбгырэ мини 10,5-рэм Iоф щашIэ: ахэр щеджэх, щырагъаджэх, нэмыкI пшъэрылъхэр щагъэцакIэх. Гъэсэныгъэм иIоф фэгъэзагъэх зисэнэхьат хэшIыкIышхо фызиIэхэу шIэныгъэхэмкIэ доктор 70-рэ ыкIи кандидат 360-рэ. Университетым непэ сэнэхьат зэфэшъхьафэу бэрэ узыIумыкIэхэрэмкIэ къегъэхьазырых. Ащ фэдэу мыщ псэолъэшIхэр, мэз хъызмэтым иIофышIэхэр, ландшафтым иархитектурэкIэ, мэкъу-мэщымкIэ, чIыгум ибайныгъэхэр зэгъэшIэгъэнхэмкIэ ыкIи ахэр къычIэхыгъэнхэм япхыгъэ сэнэхьатхэмкIэ щеджэх.\nАпшъэрэ еджапIэр егъэджэн Iофым изэхэщэн фытегъэпсыхьагъэу щыт. Ащ еджэпIэ лабораторнэ базэ зэтегъэпсыхьагъэ иI, зэкIэмкIи мыщ лабораторие ыкIи компьютер класс зэтегъэпсыхьэгъи 130-мэ Iоф щашIэ. Университетым технопарк, научнэ гупчиплI, научнэ-ушэтэкIо лабораториехэр, научнэ-техническэ ыкIи опытнэ ушэтэкIо базэ зэтегъэпсыхьагъэ иI.\nУниверситетым иинфраструктурэ хэтых научнэ библиотекэр, общежитие унищыр, шхапIэр, кафе. ЕджэпIэ корпус пэпчъ буфетхэр, медицинэ IэпыIэгъу зыщагъотхэрэ пунктхэр хэтых. спортивнэ ыкIи тренажер залхэр, спортымкIэ шъхьэихыгъэ площадкэхэр, студентхэм практикэ зыщахьырэ базэу къалэм дэхыгъэу гъэпсыгъэр ыкIи нэмыкI псэуалъэхэр иIэх. ЕджапIэм инаучнэ-техническэ ыкIи иопытнэ-ушэтэкIо базэ водительхэр къэзыгъэхьазырырэ еджапIэ хэт.\nМыекъопэ къэралыгъо технологическэ университетым къычIэкIыгъэхэр непэ мэкъу-мэщым, наукэм, гъэсэныгъэм, псауныгъэм икъэухъумэн алъэныкъокIэ Урысыем ичIыпIэ зэфэшъхьафхэм, IэкIыб къэралыгъохэм ыкIи СНГ-м щыщ хэгъэгу 30-мэ Iоф ащашIэ. 2004-рэ илъэсым специалистхэм ыкIи научнэ IофышIэхэм якъэгъэхьазырынкIэ ыкIи апшъэрэ техническэ гъэсэныгъэм хэхъоныгъэ ышIынымкIэ еджапIэм Iофэу ышIэрэм пае АР-м ианахь тын лъапIэу «Адыгеим и Щытхъузехь» зыфиIорэр къыфагъэшъошагъ. «Урысыем ианахь товар дэгъуи 100» зыфиIорэ зэнэкъокъум «Апшъэрэ профессиональнэ гъэсэныгъэм ифэIо-фашIэхэр» зыфиIорэ лъэныкъомкIэ 2007-рэ илъэсым къыщегъэжьагъэу илъэс къэс апэрэ чIыпIэр щеубыты. НэмыкI тын лъапIэу университетым къылэжьыгъэу иIэр бэдэд.\nЕджапIэм IэкIыб къэралыгъуабэм къарыкIхэрэ студентхэр непэ щеджэх. Ащ фэдэу илъэсыбэ хъугъэу Европэм, Азием, Африкэм, КъокIыпIэ Благъэм ыкIи Чыжьэм яхэгъэгухэм университетым зэпхыныгъэ, зэзэгъыныгъэхэр адыриIэхэу Iоф адешIэ. Ахэм ащыщых Венэ дэт университетэу чIыопсым ибайныгъэхэмрэ прикладной наукэхэмрэ апылъыр, БолгариемкIэ транспортым епхыгъэ апшъэрэ еджапIэу Тодар Каблешковым ыцIэ зыхьырэр, Дубай дэт Алдар университетыр, Ливан къэралыгъо университетыр, Иорданием икъэралыгъо университет ыкIи нэмыкIыбэр. IэкIыб къэралыгъо чыжьэхэм анэмыкIэу Абхъазым, Белоруссием, Казахстан ыкIи нэмыкI чIыпIэхэм яапшъэрэ еджапIэхэми университетым Iоф адешIэ.\nУниверситетым иIофшIэн чIыпIэшхо щеубыты студентхэмкIэ зэхъожьынхэм. Ащ фэдэу 2015 – 2016-рэ илъэс еджэгъум экологиемкIэ факультетым истудентхэм Венскэ университетым стажировкэ щакIугъ. Германием ит университетскэ кли-никэу Фрайбург Медицинэ институтым истудентхэр щыIагъэх. Ащ фэдэу Всероссийскэ программэу «IT-START-2015» зыфиIорэм щытекIогъэхэ ныбжьыкIэхэр Израиль кIогъагъэх. ЕтIани студентхэр Тыркуем, Ливан, Сербием, Казахстан ыкIи нэмыкI чIыпIэхэм ащыIагъэх.\nЕджапIэм ифакультетэу нэмыкI къэралыгъохэм къарыкIыгъэхэ студентхэр зыщеджэхэрэм непэ нэбгырэ 820-рэ чIэс, ахэр дунаим икъэралыгъо 40-мэ ялIыкIох. 2003-рэ илъэсым къыщегъэжьагъэу университетыр IэкIыбым къикIыгъэ студент 400-мэ къаухыгъ.\nУниверситетыр непэ зылъэ пытэу теуцогъэ еджэпIэ зэтегъэпсыхьагъ. Ау егъэжьапIэр непэ къызэрэпшIошIыщтым фэдэу къызэрыкIоу щытыгъэп. IофыкIэр къызыгурымыIохэрэр щыIагъэх. «Хэку цIыкIум апшъэрэ еджэпIитIу ищыкIагъа?» зыIонхэри къэхъугъэх. Ау апшъэрэ еджапIэм лъапсэ фэзышIыгъэ ТхьакIущынэ Аслъан апэрэ мафэм къыщегъэжьагъэу зыфаер къыгурыIощтыгъ. Ары иIоф пхырищынымкIи зишIуагъэ къакIощтыгъэр.\nЛъэбэкъу пэпчъ пшIэрэр къэбгъэшъыпкъэжьын фэягъ, Iофэу къебгъэжьагъэр илъэс заулэкIэ пIэкIэкIодэжьынэу зэрэщымытыр, ар къэралыгъо Iофэу зэрэкIэкIыщтыр пащэхэм агурыбгъэIон фаеу щытыгъ. ЕджапIэм иматериальнэ базэ къыщегъэжьагъэу, ащ щезыгъэджэщтхэ кIэлэегъаджэхэмкIэ кIэкIыжьэу Iофышхо дэпшIэн фэягъ. А зэпстэури ыпшъэ ифагъ лъэгъуакIэ хэзыщынэу езыгъэжьагъэм. ЕтIанэ уахътэ зытешIэм игухэлъхэр зэрэтэрэзыгъэхэр къэшъыпкъэжьыгъэх. ЫпшъэкIэ къызэрэщытIуагъэу, еджапIэр анахь зэтегъэпсыхьэгъэ апшъэрэ еджапIэу Урысыем итхэм ясатырэ пытэу хэуцуагъ.\nИлъэс 25-рэр псынкIэ дэдэу кIуагъэу тэ къытшIошIы. Ау IофшIэным ыгузэгу итыгъэхэм а уахътэр нэмыкIэу алъэгъункIи хъун. Непэ университетым ыныбжь лIэшIэгъу плIанэ зэрэхъугъэм фэшI тигуапэу тыфэгушIо, джыри гъэхъагъэхэр ышIынхэу фэтэIо.


17 | In Your Language\nHome » Adyghe » 04 John / ИУАН » 17\nИсус Тхьэм зэрелъэІугъэр\nА гущыІэхэр къызеІохэ ужым, Исус уашъом дэплъыий къыІуагъ:\n–Сэ Сят, игъор къэсыгъ. О пкъо ищытхъушхо цІыфхэм ягъэлъэгъу, о пКъуи о уищытхъушхо цІыфхэм аригъэ-\nлъэгъуным пае. 2Сыда пІомэ цІыф пстэуми тетыгъо афыриІэнэу о Пкъо ыІэ ахэр иплъхьагъэх, о ащ ыІэ иплъхьэгъэ цІыф пстэуми мыкІодыжьын щыІэныгъэ аритыным пае. 3ЦІыфхэм мыкІодыжьын щыІэныгъэ яІэ зэрэхъурэ гъогур о Тхьэ шъыпкъэ закъор узэрашІэщтри, о къэбгъэкІогъэ Исус Христос зэрашІэштри ары. 4Сэ Іофэу згъэцэкІэнэу спшъэ къиплъхьагъэр зэрэзгъэцэкІагъэмкІэ дунаем ицІыфхэм о уищытхъушхо язгъэлъэгъугъ. 5Джы, Сят, дунаер къэхъуным ыпэкІэ, уадэжь щысиІэгъэ щытхъушхом фэдэ щытхъушхо уадэжь щысиІэ гъэхъу.\n6–Дунаем яІахьэ хэмылъынэу сэ сІэ къиплъхьэгъэ цІыфмэ о уязгъэшІагъ. Ахэр о уицІыфхэу щытыгъэх, сэ сІэ къиплъхьагъэх, уигущыІэхэри агъэцэкІагъэх. 7Сэ сІэ къиплъхьагъэр зэкІэ уадэжь къызэрикІыгъэр ахэмэ джы ашІэ; 8сыда пІомэ о сІэ къиплъхьэгъэ гущыІэхэр сэ ахэмэ аІэ ислъхьажьыгъэх. Ахэмэ а гущыІэхэр аштагъэх. Сэ о сызэрэпщыщым ишъыпкъагъэ зэрагъэшІагъ, о сыкъызэрэбгъэкІуагъэмкІи шІошъхъуныгъэ яІэ хъугъэ. 9Сэ ахэмэ апае сыолъэІу. Дунаем ицІыфхэр арэп сыкъызфыолъэІурэр, о сэ сІэ къиплъхьэгъэ цІыфхэр ары нахь, сыда пІомэ ахэр оуиех. 10ЦІыфхэу сэ сІэ илъхэр зэкІэри оуиех, уицІыфхэри зэкІэ сэсиех. Ахэми сищытхъушхо агъэнафэ. 11Сэ джы дунаем сытетыжьыщтэп, ау ахэр джыри дунаем тетых. Сэ уадэжь сыкъэкІожьыщт. Сятэ лъапІ, о пцІэу къысэптыгъэм ыкІуачІэкІэ ахэр къэухъумэх, оррэ сэррэ зы тызэрэхъурэм фэдэу, ахэри зы хъунхэм пае. 12Сэ ахэмэ сырягъусэу зыщэтым, о пцІэу къысэптыгъэм ыкІуачІэкІэ ахэр къэсыухъумэщтыгъэх ыкІи сафэсакъыщтыгъ. КІодын фае цІыфым* нэмыкІ ахэмэ ащыщэу зи кІодыгъэп, Тхьэм игущыІэ тхыгъэхэм арытхэр къэшъыпкъэжьынхэм пае.\n13–Ау джы уадэжь сыкъэкІожьыщт. Дунаем сытетыфэ, мы гущыІэхэр къэсэІох, сигушІуагъо ахэмэ агухэм икъугъэу арылъ хъуным пае. 14О уигущыІэхэр ахэмэ аІэ ислъхьажьыгъэх. Сэ мы дунаем сызэрэщымыщым фэдэу, ахэри мы дунаем зэрэщымыщхэм пае, мы дунаем ицІыфхэм ахэр ауджэгъугъэх. 15СыкъызэрэолъэІурэр ахэр шэйтаным о щыуухъумэнхэр ары, ахэр дунаем тепхыжьынхэр арэп. 16Сэ мы дунаем сызэрэщымыщым фэдэу, ахэри мы\n17:12 кІодын фае цІыфыр – Иудэу Исус тстыгъо зиІэхэм аІэкІэзыгъэхьанэу щытыгъэр ары.\nдунаем щыщхэп. 17Ахэмэ шъыпкъагъэмкІэ зыкъыуатыжьынэу гъэхъу. О уигущыІэхэр ары шъыпкъагъэу щытхэр. 180 дунаем сыкъызэрэбгъэкІуагъэм фэдэу, сэри ахэр дунаем згъэкІуагъэх. 19Сэ ахэмэ яхьатыркІэ зыкъыосэты, ахэми шъыпкъэу зыкъыуатыгъэу хъуным пае.\n20–Ахэмэ язакъоу арэп сэ сыкъызфыолъэІурэр, ахэмэ ягущыІэхэмкІэ сэркІэ шІошъхъуныгъэ зиІэ хъущт цІыфхэми сыкъафыолъэІу. 21Ахэр зэкІэри зы орэхъух. О Сятэ сэ сыгу уилъ зэпытэу, сэри о угу сызэрилъ зэпытым фэдэу, тэ ахэми агухэм тарылъ зэпытынэу сыкъыолъэІу. Ащыгъум о сыкъызэрэбгъэкІуагъэмкІэ дунаем ицІыфмэ шІошъхъуныгъэ яІэ хъущт. 22О сэ щытхъушхо сиІэ зэрэбгъэхъугъэм фэдэу, сэри ахэмэ щытхъушхо яІэ згъэхъугъэ, тэ зы тызэрэщытым фэдэу, ахэри зы хъунхэм пае: 23Сэ ахэмэ агухэм сарылъ зэпытэу, о сэ сыгу уилъ зэпытэу, шъыпкъэу зы орэхъух. Ащыгъум о сыкъызэрэбгъэкІуагъэри, сэ шІу сызэрэплъэгъугъэм фэдэу, ахэри шІу зэрэплъэгъугъэхэри дунаем ицІыфхэм ашІэщт.\n24–Сят, цІыфхэу о сІэ къиплъхьагъэхэр сэ сыздэщыІэм сигъусэхэу щыІэнхэу сэ сшІоигъу, сэ щытхъушхоу сиІэ бгъэхъугъэр алъэгъуным пае. А щытхъушхор сиІэ зыкІэбгъэхъугъэр дунаер къэхъуным ыпэкІэ, шІу сызэрэплъэгъугъэр ары.\n25–Сятэ заф, дунаем ицІыфхэм о уашІэрэп, ау сэ усэшІэ. СицІыфхэм о сыкъызэрэбгъэкІуагъэр ашІэ. 26Сэ о ахэмэ уязгъэшІагъ ыкІи уязгъэшІэщт, шІулъэгъуныгъэу о къысфыуиІэр ахэми агухэм арылъ зэпытыным паий, сэри ахэмэ агухэм сарылъ зэпытыным паий.\n‹ 16 up 18 ›


ПэщакIэ агъэнэфагъ | Адыгэ Макъ\nЫпэкIэ мы ГъэIорышIапIэм ипащэу Iоф зышIэщтыгъэ Виктор Шаменковым КъумпIыл Мурат рэзэныгъэ гущыIэхэр пигъохыгъэх. Ар щынэгъончъэнымкIэ Федеральнэ къулыкъум и ГъэIорышIапIэу Краснодар краим щыIэм ипащэ игуадзэу агъэкIуагъ.\nАдыгеим Iоф щишIэнэу агъэнэфэгъэ Сергей Каштановым опытэу, шIэныгъэу IэкIэлъым ишIуагъэкIэ республикэм щыпсэухэрэм ящынэгъончъагъэ къэухъумэгъэным фытегъэпсыхьэгъэ IофшIэныр зэрифэшъуашэу зэрэлъигъэкIотэщтыр пытагъэ хэлъэу Александр Щерба игущыIэ къыщиIуагъ.\nСергей Каштановыр 1968-рэ илъэсым Саратовскэ хэкум ит къалэу Ершов къыщыхъугъ. 1994-рэ илъэсым къыщегъэжьагъэу къэралыгъо щынэгъончъэным икъулыкъухэм ахэт. 2016-рэ илъэсым къыщегъэжьагъэу непэрэ мафэм нэс щынэгъончъэнымкIэ Федеральнэ къулыкъум и ГъэIорышIапIэу Башкортостан щыIэм ипащэ игуадзэу Iоф ышIагъ.\n— Республикэм, къэралыгъом общественнэ-политическэ IофыгъохэмкIэ язытет зыпкъ итыным фэшI щынэгъончъэнымкIэ Федеральнэ къулыкъум иIофшIэн зэрэзэхищэрэм мэхьанэшхо иI. Пшъэрылъ шъхьаIэу тиIэр цIыфхэм ящыIэкIэ-псэукIэ нахьышIу шIыгъэныр, УФ-м и Президентэу Владимир Путиным къыгъэуцугъэ лъэгэпIэ гъэнэфагъэхэм талъыIэсыныр ары, — къыIуагъ КъумпIыл Мурат. — Ащ къыдыхэлъытагъэу щынэгъончъэнымкIэ Федеральнэ къулыкъум и ГъэIорышIапIэ зэпхыныгъэу дытиIэм игъэпытэнкIэ зэрифэшъуашэу тапэкIи Iоф зэдэтшIэнэу тыщэгугъы.


СурэтышIхэм нахь благъэр къагъоты | Адыгэ Макъ\nСурэтышIхэм нахь благъэр къагъоты\nАвтор: Редакция\t/ 07.08.2019\t/ КУЛЬТУРЭР, КЪЭБАРЫКlЭХЭР\t/\nЗэлъэпкъэгъухэр зэфэзыщэгъэ мэфэкIыр щыIэныгъэм иIотакIу. Хэкужъым къэзыгъэзэжьыгъэм и Мафэ илъэс къэс нахь гъэшIэгъон зэрэхъурэм тегъэгушхо.\nАдыгэ Республикэм культурэмкIэ и Министерствэ исурэт къэгъэлъэгъуапIэ къыщызэIуахыгъэ къэгъэлъэгъоныр дунаим тет адыгэхэм ясурэтышIхэм яIэпэIэсэныгъэ ехьылIагъ.\nСурэт къэгъэлъэгъуапIэм ипащэу, Урысыем культурэмкIэ изаслуженнэ IофышIэу, зэлъашIэрэ сурэтышIэу, архитекторэу Бырсыр Абдулахь зэхахьэм къыщиIуагъ къэгъэлъэгъонэу Мыекъуапэ щызэхащагъэм тишIэжь къызэригъэбаирэр, лъэпкъхэр зэрэзэфищэхэрэр.\nРеспубликэм изаслуженнэ сурэтышIэу Хъуажъ Рэмэзанэ зэгъэпшэнхэр ышIыхэзэ, зэлъэпкъэгъухэм яIэпэIэсэныгъэ искусствэм къызэрэщагъэлъагъорэм уасэу фишIыгъэр адыгэмэ ящыIэныгъэ къыпкъырэкIы.\nАдыгеим щызэлъашIэрэ сурэтышIэу Къуанэ Аслъан дунэе мэхьанэ зиIэ IофшIа— гъэр къегъэлъагъо. «Ижъырэ орэд» зыфиIорэм уеплъызэ, пщынэр зэкIэзыщырэ бзылъфыгъэм орэдышъоу къыригъаIорэр зэбгъашIэ пшIоигъоу сурэтым ехьылIэгъэ тхыгъэхэм укъяджэ, ау джэуапыр а чIыпIэм щыбгъотынэу сурэтыр гъэпсыгъэп.\n— Арэущтэу сурэтыр къызэрэлъагъорэр нахьышIу, — къытиIуагъ бзэхэр зыщызэрагъашIэрэ Гупчэу «Активым» ипэщэ шъхьаIэу Едыдж Мэмэт. — Ащ фэдэ бзылъфыгъэ пщынаохэр Тыркуем, Сирием, Израиль, нэмыкI хэгъэгухэм ащыплъэгъунхэ плъэкIыщт. Бзылъфыгъэм гум иорэд ыгъэжъынчызэ лъэпкъ гупшысэм ухищэ шIоигъоу алъытэ. Адыгэхэу дунаим тетхэм къяджэ, «сызэхэшъух» еIо. ШIункIым бзылъфыгъэр зэрэхэсыр къызыдэплъытэкIэ, искусствэм ишъэфхэр нахь куоу зэбгъашIэхэ пшIоигъоу нэмыкI сурэтхэм уяплъы.\nАдыгэ Республикэм исурэтышIхэм я Союз итхьаматэу Елена Абакумовам адыгэхэм ятарихъ чIыгу къызэрагъэзэжьырэм, лъэпкъ шэн-хабзэхэр зэращымыгъупшэхэрэм, сурэтэу ашIырэ пэпчъ гупшысэ хэхыгъэ зэриIэр къыIотагъ.\nЕ. Абакумовар Тыркуем къикIыгъэ ныбжьыкIэхэм аIукIагъ, сурэтышIхэм гущыIэгъу афэхъугъ. Хэкужъым бэшIагъэу къэзыгъэзэжьыгъэхэ Беданыкъо Нихьад, Беданыкъо Убых, фэшъхьафхэм сурэтхэм къахагъэщыгъэр лъэпкъ шIэжьым къызэрэпкъырыкIыхэрэр ары.\nОбщественнэ IофышIэхэу МэщфэшIу Нэдждэт, Чэтэо Ибрахьимэ зэхахьэм къыщыгущыIагъэх. Беданыкъо Нихьад иеплъыкIэхэм адырагъэштагъ.\nШъэожъ Хьасанэ Хэкужъым къэзыгъэзэжьыгъэмэ ащыщ. ИIэпэIэсэныгъэ гъунэ имыIэм фэд. Скульптор сэнэхьатыр къыхихыгъэу дунаим цIэрыIо щыхъугъ. Адыгабзэр дэгъоу зэришIэрэм шIогъэ ин къыфихьэу елъытэ. Адыгэ шъуашэр зыщыгъ хъулъфыгъэм исурэт ышIы зыхъукIэ, лъэпкъ шэн-хабзэхэм якуупIэ лъэIэсы. Сурэтэу къыгъэлъагъорэм псэ пытэу къыпщегъэхъу.\nРеспубликэ общественнэ движениеу «Адыгэ Хасэм» иапэрэ тхьаматэу, шIэныгъэлэжь цIэрыIоу, тхакIоу Шъхьэлэхъо Абу ибюст Хьасанэ зэри-шIыгъэм фэшI цIыфхэм «тхьауегъэпсэу» раIожьыгъ. Лъэпкъ шэн-хабзэхэм афэгъэхьыгъэ къэгъэлъэгъонэу тызыхэлажьэрэм Шъхьэлэхъо Абу ымакъэ щызэхэтымыхми, исурэт гуфаплъэу теплъы. ТызэдэгущыIэу къызыщыдгъэхъузэ, игущыIэ щэрыохэм гукIэ зафэтэгъазэ, шIэныгъэу хэтхырэм лIэужхэр зэзыпхырэ джэрпэджэжь макъэу зеIэты.\nДунаир зыхъожьыгъэ Шъхьэлэхъо Абу иIофшIагъэкIэ гъашIэм къызэрэщытхэтыр, Адыгэ Республикэм икъэралыгъо гъэпсыкIэ игъэпытэн зэрэхэлэжьагъэр дэгъоу зышIэрэ Шъэожъ Хьасанэ ишIушIагъэ гур егъэфабэ. Гъэзетеджэхэм ацIэкIэ «тхьауе— гъэпсэу» отэIо! Нарт бэгъашIэ, насыпышIо охъу!\nХъуажъ Рэмэзанэ унагъом ищыкIэгъэ Iэмэ-псымэхэр исурэтхэмкIэ къегъэлъагъох. Бырсыр Абдулахь къушъхьэхэм ятеплъэ, джэныкъо машIом ифэбагъэ, нэмыкIхэм иIофшIагъэ афигъэхьыгъ. Сурэтхэр зэдгъапшэхэзэ анахь дэгъур къыхэтхынэу гухэлъ зыфэтшIыжьырэп. Сурэтхэр щыIэныгъэм щыщых, уагъэгупшысэ.\nТыркуем щыщ бзылъфыгъэхэм сурэтэу ашIыгъэхэм адыгэ шъуашэм ехьылIагъэхэр къахэтэгъэщых. Къанэкъо Сонгул кIэлэегъадж, искусствэм ныбжьыкIэхэр фегъасэх.\n— Сисурэтхэм адыгэ пшъашъэм ищыIакIэ, лъэпкъ шэн-хабзэхэр зэрэзэрихьэхэрэр къащысэгъэлъагъох, — къеIуатэ С. Къанэкъом. — Пшъашъэм ынапIэ едзыхыгъэу сурэтыр сыдигъуи сэшIы. Инэплъэгъу шъэбэн фае, зышIошIыжьыныри къезгъэкIурэп. Дунаим шъуашэу тетхэм идэхагъэкIэ адыгэ шъуашэр къахэсэгъэщы.\nАдыгэ шъуашэм и Мафэ Iоныгъом и 28-м Адыгэ Республикэм имызакъоу, тилъэпкъэгъухэр зыщыпсэухэрэ къэралыгъохэм ащагъэмэфэкIыщт. С. Къанэкъом къытиIуагъ Тыркуем зигъэзэжьыкIэ мэфэкIым изэхэщэн чанэу зэрэпылъыщтыр, кIэлэеджакIохэр къэбар гъэшIэгъонхэм аригъэдэIунхэу гухэлъ зэришIыгъэр.\nА. Дыгъум адыгэ шыум, шыкIэпщынэм ибзэпсхэр зыгъэжъынчырэ шыур, нэмыкIхэри гъэшIэгъонэу ышIыгъэх. Шыум иобраз лъэпкъ шIэжьыр, лIыгъэр, шъуашэм изехьан епхыгъэх.\nПщыхъожь Жэнар, Ныр Шахьин, Тэожь Иландэ ныбжьыкIэх, ясэнэхьатхэм зафагъасэ. Пшъэшъэ нэгушIохэм Мыекъуапэ щалъэгъугъэр ашIогъэшIэгъон. Адыгабзэр дэгъоу зымышIэхэрэр купым хэтых. ТызэдэгущыIэным фэшI хэкIыпIэхэр къэдгъотыгъэх. Сурэтхэр ашIогъэшIэгъоных. АдыгабзэкIэ тхакIи, еджакIи зышIэхэрэм нахь псынкIэу тагурыIуагъ.\nПщыхъожь Идат илъэс 12-м ит. Нарт шъаор тиныдэлъфыбзэкIэ мэгущыIэ, зэкIужьэу фэпагъэ. Тыркуем зигъэзэжьыкIэ иныбджэгъухэм, нэIуасэхэм къафиIотэщтыр макIэп. Хэкужъым къэзыгъэзэжьыгъэ Хъуажъ Даутэ И. Пщыхъожьым къыщытхъугъ, лъэпкъ шIэжьым Идат фэщагъ.\nПщыхъожь Идати, зыцIэ къетIуагъэхэ пшъашъэхэри Хэкужъым къэзыгъэзэжьыгъэм и Мафэ фэгъэхьыгъэ зэхахьэу филармонием дэжь щыкIуагъэм хэлэжьагъэх. Пшъашъэхэр дахэу къэшъуагъэх, уджыгъэх.\nТыркуем къикIыгъэ купым ипащэу Пщыхъожь Митлу зэхахьэм адыгабзэкIэ зэгъэфагъэу къыщиIуагъэр бэшIагъэу гукIэ къыздырихьакIырэ еплъыкIэхэм ащыщ. Адыгэр тыдэ щэпсэуми, зэлъыIэсыкIэ амалхэр къегъотых. СурэтышIхэм зэлъэпкъэгъухэр зэфащэхи, яIофшIагъэ псэ къыпагъэкIагъ. Адыгэ джэгум щызэдэуджыгъэх.\nБзэр искусствэм, лъэпкъ шэн-хабзэхэм акIэрыпчы зэрэмыхъущтыр тилъэпкъэгъу хьакIэхэм дэгъоу къагурэIо. ЗэлъашIэрэ сурэтышI-модельерэу СтIашъу Юрэ къэгъэлъэгъоным, анахьэу, адыгэ шъуашэм фэгъэхьыгъэ IофшIагъэхэм, Шъхьэлэхъо Абу ибюст яплъыгъ. МэфэкIым зызэриушъомбгъурэм хабзэм икъулыкъушIэхэм яIахьышIоу хэлъыр къыхигъэщыгъ.\nЗэлъыкIонхэу фаехэм гъогу чыжьэм икIэкIыпIэ къыщызэдагъоты. ЗэхэщакIохэм егъэжьэпIэшIоу ашIыгъэм щыIэныгъэм лъэпсэшIу щешIы, лъэпкъхэр зэфещэх.\nШышъхьэIум и 10-м къэгъэлъэгъоныр Мыекъуапэ щызэфашIыжьыщт. Шъуеужьыр шъуеплъынэу.


ПIуныгъэ Iофхэм атегущыIагъэх — Адыгэ макъ\nОбщественнэ движениеу «Народный фронт» зыфиIорэм и Адыгэ шъолъыр къутамэ мы мафэхэм зэхэсыгъо иIагъ. УФ-м и Правительствэ къыгъэуцугъэ пшъэрылъым диштэу УФ-м гъэсэныгъэмрэ шIэныгъэмрэкIэ и Министерствэ пIуныгъэм хэхъоныгъэхэр фэшIыгъэнхэм тегъэпсыхьэгъэ проектэу къыгъэхьыгъэм тегущыIагъэх.\n— Тилъэхъан Урысыер чIыпIэ къин иуцуагъ. Ащ къыхэкIыкIэ духовнэ-нравственнэ еплъыкIэхэр кIэу къэралыгъом ыгъэхьазырынхэ фае, — пэублэм къыIуагъ общественнэ движением ишъолъыр къутамэ ипащэу Юрий Гороховым. — Ар игъом гъэцэкIагъэ зыхъукIэ, къыткIэхъухьэрэ лIэужхэм зэрифэшъошэ пIуныгъэ ахэлъэу къэтэджыщтых. Непэ зэхэтфырэ Iофыгъом мэхьанэшхо иI, тикъэралыгъо пIуныгъэ гъэпсыкIэу илъыщтым ар лъапсэ фэхъущт.\nПIуныгъэ Iофым ехьылIэгъэ екIолIакIэу 2025-рэ илъэсым нэс УФ-м гъэцэкIагъэ щыхъущтым ишэпхъэ шъхьаIэхэм япроект изэхэфын зэIукIагъэхэр нэужым тегущыIагъэх. Советскэ Союзыр зызэхэзыжьыгъэм къыщегъэжьагъэу къыткIэхъухьэрэ лIэужхэм япIуныгъэ зыпарэми ыIэ илъыжьыгъэп. Гъэсэныгъэр ары нахь теубытагъэ зыхэлъэу къэралыгъор зыуж итыгъэр, ащ дакIоу пIуныгъэр аIэкIэзыгъэ хъугъэ. Ау а екIолIакIэр зэрэмытэрэзыр къагурыIуагъ, ащ къыхэкIыкIэ мы лъэныкъом Iоф дашIэнэу унашъо щыIэ хъугъэ. ТикъэралыгъокIэ пIуныгъэм исистемэ хэхъоныгъэхэр ышIынхэм фэшI лъапсэ фэхъущт екIолIакIэм итхылъ УФ-м гъэсэныгъэмрэ шIэныгъэмрэкIэ и Министерствэ зэхегъэуцо.\nДуховнэ-нравственнэ пIуныгъэ ахэлъэу, яхэгъэгу шIу алъэгъоу ныбжьыкIэхэр пIугъэнхэр пстэуми анахь шъхьаI. Мы лъэныкъомкIэ лъэпкъ общественнэ организациехэм зэхащэрэ Iофтхьабзэхэм мэхьанэшхо зэряIэр къызэрэугъоигъэхэм къыхагъэщыгъ.\nПIуныгъэм ехьылIэгъэ стратегиер гъэпсыгъэным пае, а Iофым хэтхэм яшIошIхэр къыдэлъытэгъэнхэ зэрэфаер къыхигъэщыгъ общественнэ движениеу «Народный фронт» зыфиIорэм и Адыгэ шъолъыр къутамэ иIофшIэкIо куп ипащэу Алексей Стальноим.\nПIуныгъэ Iофым ехьылIэгъэ стратегием ипроект хэт лъэныкъуабэмэ къэзэрэугъоигъэхэм дырагъэштагъ, ау Iоф зыдэпшIэн фаехэри къыхагъэщыгъэх. Мы проектым игъэпсын джыри къаухыгъэп, адрэ шъолъырхэм афэдэу республикэм мыщ хигъахъо шIоигъохэр общественнэ народнэ фронтэу «За Россию» зыфиIорэм иIофшIэпIэ гупчэ IэкIагъэхьащтых.\nПредыдущая СомитIу къыхэхъуагъ\nСледущая Адыгеим щызэхащэщт


Галактика Кельвина • Просмотр темы - Звезды кино в мульткомиксах\nЗвезды кино в мульткомиксах\nЗаголовок сообщения: Re: Звезды кино в мульткомиксах\nТАЙНЫ СМЛВИЛЯЧтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь.\nДобавлено: 22 сен 2014, 04:19\nтелеведущая Салима Зариф\nДобавлено: 01 окт 2014, 02:53\nДобавлено: 19 окт 2014, 14:17\nДобавлено: 22 окт 2014, 19:17\nДобавлено: 22 окт 2014, 19:24\nДобавлено: 22 окт 2014, 19:31\nДобавлено: 06 апр 2015, 18:25\nДжиллиан Андерсон, Дэвид Духовны\nДобавлено: 11 июл 2015, 10:03\nДобавлено: 20 июл 2015, 07:02\nДобавлено: 09 дек 2015, 04:53\nДобавлено: 29 фев 2016, 12:59


Ушэтынхэр атых | Адыгэ Макъ\nБзэджэшIагъэ зезыхьагъэхэм пшъэдэкIыжь ягъэхьыгъэнымкIэ федеральнэ къулыкъум и ГъэIорышIапIэу Адыгэ Республикэм щыIэм ипчыхьэ еджапIэ щеджэхэрэм ушэтынхэр атых.\nМыгъэ зэкIэмкIи учреждением епхыгъэ пчыхьэ еджапIэм, ащ икъутамэ ыкIи консультационнэ чIыпIэм хьапсым чIэс нэбгыри 146-рэ ащеджагъ. Хьапсым чIэсхэм ушэтынхэр зэратыщт шIыкIэр ежьхэм къыхахын алъэкIынэу еджапIэм ащ фэдэ амал ареты. ЗэкIэми зэдырагъаштэу къэралыгъо ушэтын шIыкIэр къыхахыгъ.\nЗэикI къэралыгъо ушэтыным пэблагъэу щыт тхыгъэ шIыкIэр къызыфагъэфедэ. Ушэтын IофшIэнхэр анахь оценкэ инэу къызэралъытэрэр балли 5. Я 12-рэ классыр къэзыухыгъэхэм, мыгъэ ахэр нэбгыри 3 мэхъух, хьисапымкIэ ыкIи урысыбзэмкIэ шIокI зимыIэ ушэтынхэр атых.\nЯ 9-рэ классымкIэ программэм феджагъэу ушэтынхэр ытын фитыныгъэ зэратыгъэр зы нэбгырэ ныIэп. Ащ мыгъэ предметиплIымкIэ ушэтынхэр ытыщтых.\nКъэIогъэн фае, егъэджэн IофшIэныр агъэцэкIэнымкIэ лицензие иIэу бзэджашIэхэм пшъэдэкIыжь зыщарагъэхьыгъэ республикэ учреждением епхыгъэу гъэсэныгъэ зыщызэрагъэгъотырэ пчыхьэ еджапIэм, ащ икъутамэ ыкIи зы консультационнэ чIыпIэм Iоф ашIэ.\nУрысые хэбзэгъэуцугъэм къызэригъэнафэрэмкIэ, зыныбжь илъэс 30-м нэмысыгъэхэм бзэджашIэхэм пшъэдэкIыжь зыщарагъэхьырэ учреждениехэм шIокI имыIэу гъэсэныгъэ щызэрагъэгъотын фае. Зыныбжь илъэс 30-м ехъугъэхэм, ащ нэмыкIэу апэрэ ыкIи ятIонэрэ купым хэхьэрэ сэкъатныгъэ зиIэхэм уголовнэ-гъэцэкIэкIо кодексым къызэрэдилъытэу яшIоигъоныгъэкIэ гъэсэныгъэ зэрагъэгъотын алъэкIыщт.\nБзэджэшIагъэ зезыхьагъэхэм пшъэдэкIыжь ягъэхьыгъэнымкIэ федеральнэ къулыкъум и ГъэIорышIапIэу Адыгэ Республикэм щыIэм ипресс-къулыкъу


Краснодар краим хагъэхьажьыщтэп | Адыгэ Макъ\nКраснодар краим хагъэхьажьыщтэп\nУф-м и Следственнэ комитет иследственнэ ГъэIорышIапIэу АР-м щыIэр Краснодар краим мыщ фэдэ иведомствэ зэрэхамыгъэхьажьыщтыр пресс-конференцием къыщиIуагъ шъолъыр следственнэ ГъэIорышIапIэм ипащэу Александр Глущенкэм.\nАдыгеим щыIэ следственнэ ГъэIорышIапIэр Краснодар краим ием хагъэхьажьын алъэкIынэу ыпэкIэ Адыгеим и Парламент щытегущыIагъэхэу щытыгъ. Ащ къыхэкIэу депутатхэм Федерацием и Совет ыкIи Къэралыгъо Думэм джэпсалъэкIэ зафагъэзагъ, республикэ ведомствэр зыми емыпхыгъэ чIыпIэ къулыкъу статус иIэу къэгъэнэжьыгъэнэу.\n— Адыгеим иследственнэ ГъэIорышIапIэ зыми емыпхыгъэу къэгъэнэжьыгъэнымкIэ УФ-м и Президент и Администрацие, Федерацием и Совет, Къэралыгъо Думэр, Адыгеим ихэбзэгъэуцу ыкIи игъэцэкIэкIо къулыкъухэр къыкъоуцуагъэх. Ащ нэмыкIэу республикэм щыпсэухэрэм ГъэIорышIапIэм мэхьанэшхо раты, — къыIуагъ Александр Глущенкэм.\nЫпэкIэ следственнэ гъэIорышIапIэхэу Севастополь ыкIи Къырым, Хакасиер ыкIи Красноярскэ краир, Еврей автоном хэкур ыкIи Хабаровскэ краир зэхэгъэхьажьыгъэнхэм епхыгъэ унашъор Урысыем щаштагъ.


Адыгэ Хэку Таймс: Адыгабзэм изэгъэшIэнкIэ проектнэ офис Адыгэ Республикэм къыщызэIуахыгъ\nАдыгабзэм изэгъэшIэн, ащ икъызэтегъэнэжьын лъэхъаным къыздихьыгъэ зэхъокIыныгъэхэри къыдыхэлъытагъэу лъэныкъо пстэумкIи къекIолIэгъэныр проектнэ офисым ипшъэрылъ.\nАужырэ уахътэм тыбзэ зэрэчIэтынэрэм пстэури щыгъуаз. Ар ушъхьагъубэмэ къапкъырэкIы. Ахэм зэу ащыщ тхылъыкIэхэу лъэхъаным диштэхэрэр, егъэджэкIэ амалыкIэхэу бгъэфедэшъущтхэр зэхэугуфыкIыгъэу зэрэщымыIэхэр, электроннэ шъуашэм ахэр илъхьэгъэнхэ зэрэфаер, унагъохэм Iоф адэшIэгъэныр, нэмыкIыбэхэри. Мы зэпстэуми адэлэжьэщт купхэр гъэнэфэгъэнхэ фае.\nШъугу къэдгъэкIыжьын, мы офисым игъэпсынкIэ унашъор зыщашIыгъэр адыгабзэмкIэ Советэу Адыгеим и ЛIышъхьэ дэжь щызэхэщагъэм иаужырэ зэхэсыгъоу икIыгъэ илъэсым ыкIэм щыIагъэр ары. Лъэныкъорыгъазэу щымытэу, гумэкIыгъо пстэури зэкIэлъыкIоу зыщызэхафыщт къулыкъу гъэпсыгъэн зэрэфаер КъумпIыл Мурат ащ къыщыриIотыкIыгъ.\nДжы егъэжьапIэр щыIэ хъугъэ – шIэныгъэмрэ гъэсэныгъэмрэкIэ, культурэмкIэ министерствэхэм яIофышIэхэр, шIэныгъэлэжьхэр, Адыгэ Хасэм илIыкIохэр, адыгабзэмкIэ кIэлэегъаджэхэр, егъэджэн шIыкIэхэр зэхэзыгъэуцохэрэр проектнэ офисым хэхьагъэх.\nКIэлэцIыкIу IыгъыпIэм къыщыублагъэу еджапIэр къаухыфэ кIэлэцIыкIухэм адыгабзэм изэгъэшIэн зэпамыгъэуным тегъэпсыхьэгъэ IофшIэныр зэкIэлъыкIоу агъэцэкIэщт, ар зэрагъэпсыщт шIыкIэм икъыхэхын зэкIэми апэ зэшIуахыщтыр.\nЗэхэсыгъом зыщытегущыIэгъэхэ Iофыгъохэм нахь игъэкIотыгъэу тикъыкIэлъыкIорэ къыдэкIыгъо шъуащигъэгъозэщт.


Home » Adyghe » 05 Acts » 11\nposted by derDaniel on Tue, 07/20/2010 - 12:41\nПетрэ Ерусалим ичылыс зэІукІэм щыщхэм хъугъэ-шІагъэр\nХымэ лъэпкъхэм щыщхэми Тхьэм игущыІэхэр зэраштагъэхэр апостолхэмрэ Иудей хэкум ис ышыхэмрэ зэхахыгъ. 2Арэущтэу Петрэ Ерусалим зыдэкІуаем, сунэт ашІыгъэхэм Петрэ ышІагъэр амыдэу Защ къыраІуагъ:\n–О сунэт амышІыгъэхэм яунэ уихьи уадэшхагъ.\n4Джащыгъум Петрэ хъугъэ-шІагъэхэр зырызэу къагуригъэІонэу ыублагъ:\n5–Иоппие къалэм сэ Тхьэм сыщелъэІущтыгъ. Джащыгъум Тхьэм сэ сызэшъхьэщифи, шэкІ фыжь иным фэдэу зыгорэ уашъом къехэу къысфэлъэгъуагъ. Ар къопиплІымкІэ кІэшІагъэу, уашъом къехэу, къырагъэлэлэхыгъэм фэдэу сапашъхьэ къэсыгъ. 6ШэкІ фыжьым сызеплъым, лъэкъуиплІкІэ кІорэ былымхэри, хьакІэ-къуакІэхэри, ныбэкІэ цуахъорэ псэушъхьэхэри, ошъогу бзыухэри слъэгъугъэх. 7«Петрэ, къэтэдж. ПІІобзи, шхэ», макъэ горэм къысиІоу зэхэсхыгъ.\n8–«Хьау, Зиусхьан, ар хъухэщтэп, мышхыпхъи, хьэрами егъашІэми зыІуслъхьагъэп», сІуи, пэгъокІ естыжьыгъ.\n9–А макъэм ятІонэрэу уашъом къиІукІэу къыІожьыгъ: «Тхьэм къабзэу ыкІи шхыпхъэу зыфиІуагъэхэр, о хьэрамэу умыІо». 10Арэущтэу гъогогъуищэ хъугъэ. ЕтІанэ зэкІэ уашъом дэкІоежьыгъ.\n11–Ардэдэм Кесарие къалэм къикІыхэу садэжь къагъэкІогъэ нэбгырищ сэ сызэрыс унэм икъэлапчъэ къакІохи къыІууцуагъэх. 12Семынэгуеу ахэмэ садэкІонэу Тхьэм ы Псэ ЛъапІэ къысиІуагъ. Мы зэшы нэбгырихыри сигъусэхэу тэ тыкІохи, а лІым иунэ тихьагъ. 13А лІым къытиІотагъ мэлэІич горэ иунэ итэу мырэущтэу ыІозэ, зэрэщилъэгъугъэр: «ПетрэкІэ заджэхэрэ Симон къыздащэнэу лІыкІохэр гъакІох. 14Оррэ уиунагъорэ зэкІэ шъумыкІодэу, шъукъэзыгъэнэжьыщт гущыІэхэр ащ къыуиІощтых».\n15–Сэ сыкъэгущыІэу зысэублэм, Тхьэм ы Псэ ЛъапІэ ахэмэ къафехыгъ, апэу тэри къызэрэтфехыгъагъэм фэдэу. 16«Иуан псыкІэ цІыфхэр ыумэхъыщтыгъэх, ау Тхьэм ежь ы Псэ ЛъапІэкІэ шъо шъуиумэхъыщт», ыІуи Зиусхьаным къыІогъэгъэ гущыІэхэр* джащыгъум сыгу къэкІыжьыгъэх. 173иусхьанэу Хьисэ МэссихькІэ шІошъхъуныгъэ тэ тиІэ зэхъум, Тхьэм ы Псэ ЛъапІэ тэ къызэрэтфыригъэхыгъэм фэдэу, ахэми къафыригъэхыгъэу, сэ сыхэта, Тхьэм сыпэуцужьынэу?\n11:16 Зиусхьаным къыІогъэгъэ гущыІэхэр – еплъ 1:5.\n18Ахэмэ мы Іофхэр зызэхаххэм, заушъэфыгъ. Тхьэм ищытхъу ашІэу къаІуагъ:\n–Ащыгъум хымэ лъэпкъхэри япсэкІодхэм афыкІэгъожьынхэшъ, мыкІодыжьын щыІэныгъэ яІэ хъунэу Тхьэм игъо ылъытагъ.\nАнтиохие къалэм чылыс зэІукІэ щыІэу зэрэхъугъэр\n19Стефан мыжъокІэ еохэзэ, заукІым ыуж, ХьисэкІэ шІошъхъуныгъэ зиІэхэм къиныбэ зэрагъэщэчыщтыгъэхэм пае, ахэр зэбгырыкІыжьыгъэх. Хьисэ ехьылІэгъэ къэбарышІур джуртхэм анэмыкІэу зыми рамыІуатэу, ахэр Финикие хэкум, Кипр зыцІэ хыгъэхъунэм*, Антиохие къалэм анэсы кІуагъэх. 20Ау ахэмэ ащыщхэу зы купэу Кипр хыгъэхъунэм щыщ лІыхэри, Кириние къалэм щыщ лІыхэри Антиохие къалэм* зэкІохэм, Зиусхьанэу Хьисэ ехьылІэгъэ къэбарышІур алыджхэми араІуатэщтыгъ. 21Зиусхьаныр ягъусагъ, цІыфыбэми шІошъхъуныгъэ яІэ хъоу, Зиусхьаным игъогу техьагъэх.\n22Мы Іофхэм якъэбар Ерусалим щыІэ чылыс зэІукІэм щыщхэм анэсыгъ. Занэсым, Варнавэ Антиохием агъэкІуагъ. 23Варнавэ Антиохием кІуи, Тхьэм ынэшІу ахэмэ къызэращифагъэр зелъэгъум гушІуагъэ, агу етыгъэу, емызэщхэу Зиусхьаным фэшъыпкъэнхэуи афигъэпытагъ. 24Варнавэ цІыф дэгъоу щытыгъ. Тхьэм ы Псэ ЛъапІи шІошъхъуныгъэри инэу ыгу илъыгъэх. Арэущтэу ЗиусхьанымкІэ шІошъхъуныгъэ зиІэ цІыфхэм япчъагъэ инэу хэхъуагъ.\n25ЕтІанэ Шаул лъыхъунэу Варнавэ Тарс къалэм кІуагъэ. Ащ дэжьым Шаул къызегъотым, Антиохием зыдищагъ. 26Зы илъэсым икІыхьагъэкІэ чылыс зэІукІэм щыщхэм ягъусэу зэрэугъоихэзэ, цІыф купышхом Тхьэм игущыІэхэр арагъашІэщтыгъэх. ХьисэкІэ шІошъхъуныгъэ зиІэхэм «ЧыристанхэкІэ» апэ дэдэу зыщяджагъэхэр Антиохие ары.\n27А мафэхэм пегъымбар куп Ерусалим къикІыхи, Антиохие къэкІуагъэх. 28Ахэмэ\n11:19 хыгъэхъунэ – еплъ 4:36.\n11:20 Антиохие къалэр – Рим (Рум) къэралыгъошхом щыщэу, Сирие хэкум икъэлэшхоу щытыгъ.\nащыщэу Агав зыцІэр къэтэджи, зэкІэ дунаим гъэблэшхо къызэрэщыхъущтыр Тхьэм ы Псэ ЛъапІэ ащ ыгу къырилъхьи къыригъэІуагъ. Кайсар Клаудый* итетыгъоми арэущтэу хъугъэ. 29Джащыгъум ХьисэкІэ шІошъхъуныгъэ зиІэхэм, хэти зэрилъэкІырэм фэшъуашэу, Иудей хэкум ис ашыхэм ІэпыІэгъу афэхъунхэу тыраубытагъ. 30Іошъхъуныгъэ зиІэхэм арэущтэу ашІызэ, аугъоигъэ ахъщэр Варнавэрэ Шаулрэ аІэкІалъхьи, ахэми чылыс зэІукІэм инахьыжъхэм* афарагъэхьыгъ.


Гужъуагъэу уфэгушIоныри емыкIоп — Адыгэ макъ\nГужъуагъэу уфэгушIоныри емыкIоп\nАдыгэ Республикэм и ЛIышъхьэ илIыкIоу тигъунэгъу Краснодар краим игубернатор дэжь щыIэ Хьатэгъу Налбый ыныбжь жъоныгъокIэ мазэм и 8-м илъэс 65-рэ хъугъэ.\nЦIыфым игъашIэ ащ фэдэ мэфэкIыр зэ нахь къызэрэхэмыфэрэр къыдэтлъытэзэ, гужъогъаIоми, лъытэныгъэшхо зыфэтшIэу, иIофшIагъэхэмкIэ, ицIыфышIугъэкIэ республикэми, краими дэгъоу ащызэлъашIэрэ Хьатэгъу Налбый ыныбжь илъэс 65-рэ зэрэхъугъэмкIэ тыфэгушIо. ТыфэлъаIо ипсауныгъэ пытэнэу, ибын-унагъо, икъош-Iахьылхэм адэтхъэжьынэу, иIофшIагъэхэм ахигъэхъонэу, зэрэцIыфышIу къызэрыкIоу къэнэжьынэу, зэгъунэгъу регионитIумэ азыфагу илъ зэкъошныгъэр ыгъэпытэнэу, ащкIэ ти ЛIышъхьэу КъумпIыл Мурат зэрэщыгугъырэр щытхъу хэлъэу ыгъэцэкIэнэу, шIоу, дэгъоу, дахэу щыIэр къыдэхъунэу, бэгъашIэ хъунэу тыфэлъаIо.\nХьатэгъу Налбый иныбжьыкIэгъум къыщегъэжьагъэу зыфагъазэрэр еIолIапIэ имыIэу дэгъоу ыгъэцакIэзэ щыIэныгъэм игъогу дахэу къырыкIуагъ. Краснодар апчышI заводым ипащэ игодзагъ, Адыгэкъалэ гъомылэпхъэшI комбинат щигъэпсыгъагъ, Пэнэжьыкъое гъомылэпхъэшI комбинатым игенеральнэ директорыгъ, Адыгэ Республикэм и Парламент идепутатыгъ. Ахэм ауж Адыгэкъалэ имэрэу илъэсибгъу фэдизрэ Iоф ышIагъ. Ащ фэдиз уахътэм щэгъогогъо хэдзынхэм ахэлажьэ къэс хэдзакIохэм янахьыбэм амакъэхэр фатызэ хадзыгъ. Ыгурэ ыпсэрэ етыгъэхэу къалэм изэтегъэпсыхьан, цIыфхэм ящыIэкIэ-псэукIэ нахьышIу шIыгъэным афэлэжьагъ.\nКIэлэцIыкIу IыгъыпIэхэр гурыт еджапIэхэу NN 1-р ыкIи 3-р икIэрыкIэ шъыпкъэу аригъэгъэцэкIэжьыгъагъэх, гъогухэм асфальт атыраригъэлъхьагъ, сымэджэщым унэшхо къыпашIыхьагъ, инвесторхэр къыригъэблэгъагъэх, къэлэ бюджетым хэхъоныгъэшIухэр ригъэшIыгъэх. Лъэшэу ынаIэ зытетыгъэхэм ащыщых заом иветеранхэм, тылым щыIагъэхэм, ныбжьыкIэхэм, культурэм иIофышIэхэм, кIэлабэ зиIэхэм, зигъот макIэхэм, кIэлэ ибэхэм, унэгъо ныбжьыкIэхэм яфэIо-фашIэхэр афэгъэцэкIэгъэнхэр. Ахэм ыкIи нэмыкI хэхъоныгъэхэу къалэм ригъэшIыгъэхэу тызщыгъозэ пстэур къэIогъуай.\nКъыхэгъэщыгъэн фаехэм ащыщ лъэпкъ гъэзетым иныбджэгъушIоу зэрэщытыр. Нэбгырэ мин 13 нахь зыщымыпсэурэ псэупIищмэ Хьатэгъу Налбый ишIуагъэкIэ «Адыгэ макъэр» экземпляр 600 фэдиз хъоу къащыратхыкIыщтыгъ. Гъэзетым еджэщтыгъ, яIофшIагъэхэр ащ къихьэхэмэ шIоигъощтыгъ, ащ фэшI район Iофтхьабзэхэм таригъэблагъэщтыгъ… Тыфэраз.\nЩыIэныгъэм исыд фэдэ лъэныкъокIи джары иIофшIэкIагъэр. Аущтэу зэрэщытым фэшI республикэм иятIонэрэ къалэ изэтегъэпсыхьанкIэ Адыгеим и ЛIышъхьэу КъумпIыл Мурат Хьатэгъу Налбый ренэу IэпыIэгъу къыфэхъущтыгъ.\nДжары ти ЛIышъхьэу КъумпIыл Мурат Адыгэкъалэ щыIэгъэ зэIукIэгъум Хьатэгъу Налбый нэмыкI IофшIапIэ зэрэIуигъахьэрэр къариIонэу къызэкIом иIофшIэгъухэр къызкIыхигъэщыгъэхэр.\nОпсэу, Налбый, тэгугъэ ти ЛIышъхьэ къызэрэпщыгугъырэр къэбгъэшъыпкъэжьынэу, уищытхъоу аIорэм хэбгъахъозэ ущыIэнэу тыпфэлъаIо.\nПредыдущая Зыбзэ шIу зылъэгъурэ адыгэ пшъашъ


Сирием щыпсэурэ адыгэхэмрэ Адыгеим лъапсэ фэхъугъэ ялъэпкъэгъухэмрэ зэрэзэпхыгъэхэр »\nСезэщыгъ, къасIорэми ащ фэдиз пкIэ зэримыIэр сэшIэ ау къэсымыIоми хъурэп.\nИжъырэ адыгэхэм «жьы къемыпщэу къурэ сысырэп» аIощтыгъ ау джырэхэм загъорэм жьы къемыпщэу къурэри агъэсысы.\nЗыныбжь лъыкIотэгъэ лIыр иныбджэгъу феIуатэ. Зэхэсхынэп пIоми зэхэпхыщт а зы маршруткэм уисызэ зэхэмыхымэ, ащыгъум удэгуба?\nСыныбжь тIэкIу лъыкIотагъ сIуагъэ ау, аIорэр зэхэсымыхыным сынэсыгъэп.\n- Слушай*, мы Сирием къикIыгъэхэр сыдыкIэ тищыкIагъ, егъашIэми адыгэхэм яшIуагъэ къырагъэкIынэу сахэплъэрэп.\nДжары, жьы къемыпщэу къурэри егъэсысы….\nСэшIэ, мыщ фэдэхэр зырыз тIурытIу нэIэп. Ахэмэ афэдэкъабзэ горэхэр IэкIыб исхэми къахэкIы. Ахэми: «Мыекъуапэ дэсхэр джаур хъужьыгъэх, ахэмэ пкIэ ахэлъыжьэп», - аIоуи зэхэпхыщт.\nАдэхъу узыр Iэпкъ-лъэпкъыр «сыразэу»** ыубытырэп. ЫпэрапшIэу адэ закъокIэ къежьэ.\nАщ утекIонэу оIомэ, апэ дэдэ къежьагъэ адэм уеIэзэн фай, амырмэ Iэпкъ-лъэпкъыр ыубытынри къыдыхэт.\nСирием ис адыгэхэм зыкIи яшIуагъэ тымылъэгъуми, сыд фэдэми адыгэхэба? Сыд фэдэми тызэлъэпкъэгъуба!\nАры, тызэлъэпкъэгъу. Тыфаеми, тыфэмыеми а зы лъэпкъыкIэ тэкIо. А дэдэр тэри, ахэми тцIэ шъыпкъ.\nНепэ АдыгацIэ зиIэ Къэралыгъо горэ дунаем тетмэ, а къэралыгъор дунаем тетыным лъапсэ фэхъугъэхэм ащыщых Сирием ис адыгэхэр.\nБалканым ис болгар, серб фэдэ лъэпкъхэр тырку къэралыгъом хэкIыжьынхэм пылъыгъэх. Урысыери ахэмэ аготыгъ. IэпэIэгъу афэхъущтыгъ. Панславянизм зыфаIорэр ащыгъум мы лъэпкъхэм ядунае еплъыкIэщтыгъ.\nБалканым ис хъугъэ адыгэхэр болгархэм, сербхэм ыкIи Урысыем, Тыркухэм ягъусэу пэуцужьыщтыгъэх. КIо зэкIэми ышIэрэ къэбарыр згъэукIыхьэ-лыхьынэп. 1877-1878 ылъэсхэм кIогъэгъэ Урыс-Тырку заом кIэух фэхъугъагъэр нафэ.\nУрысыемрэ Тыркуемрэ зэдашIагъэ зэзэгъыныгъэмкIэ Балканым ис адыгэхэр агъэкощыжьынэу къикIыгъ.\nАхэр Сирием сыда афыгъэх, ащи ащфэдизэу тыпымылъми хъущт, ау Балканым адыгэхэу исхэм япчъагъэ лъэшэу хэхъонэу фежьэгъагъ, ар уахътэхэмкIэ джырэ Адыгэ къэралыгъом ичIыналъэ къыдэнэжьыгъэ адыгэхэм къяхъулIагъэм зыгорэкIэ ащ епхъыгъ.\nХьау, джы адыгэ къэралыгъо тиIэным лъапсэ фэхъугъагъэхэр а къэбарым занкIэу епхъыгъэх. Мы чIыналъэм адыгэ имысыжьыгъагъэмэ адыгэ къэралыгъори тиIэщтыгъэп.\nПшызэ Шъолъырым къыдэнэжьыгъэ Адыгэ чылэ заулэ къинэу алъэгъурэм къыхэкIэу 1871 илъэсым хасэ зэхащи тыркум кощыжьынхэу рахъуахьыгъагъ(*).\n«Гъобэкъуаерэ Псэетыкурэ азыфагу адыгэу исыгъэхэм титхьамыкIи тибэгъуагъи тыкъыщызэрэмынэу Стамболы тикIыжьыщт,» – аIуи, Кузэрымыхьэ чIыпIэм щызэIукIагъэх (Кузэрымыхьэр Очэпщыехэр апэу зыдэщысыгъэхэр ары).\nЛIыкIоу хадзыгъэхэр: апэрэр – Натхъо ХьэцIацI (Къунчыкъохьабл), ятIонэрэр – Аскъалыкъо Шапсыгъ (Аскъэлай), ящэнэрэр – Хьэсэнэ-хьадж Шъау-шъаукъу (ПкIыхьалIыкъуай), яплIэнэрэр – ХьакъупIатIэ ТIэшъу (Лахъщыкъуай), ятфэнэрэр – Хьаджэбыйхьадж ШъэуапцIэкъу (Тэхъутэмыкъуай), яхэнэрэр – Хьаджэ Къытыжъ (шапсыгъ). Забытмэ яIизыныкIэ ахъщэ зыхадзи, лIыкIомэ аратыгъ. ЛIыкIохэр Тыркуем зыкIуагъэхэр 1871-рэ илъэсыр ары.\nЛIыкIохэр лIыкIон фаем кIуагъэу къэтыхэзэ, 1872-рэ илъэсым пэчъахьыдзэр адыгэхэр имыкIыжьын унашъокIэ къэкIуагъ. Мы хъугъэ шIагъэр «Хьалъэкъуае Хасэ-»кIэ титарихъ хэуцуагъ.\nАщыгъум, Iофым изытетыр зыми адыгэхэм къыриIуагъэп. Мыщ къыдэнэжьыгъэ адыгэхэр икIыжьымэ тыркумкIэ Балкан лъэныкъом агъэкощыни …… Джарын фай...\nТи къэралыгъо ылъапсэ дэдэр ахэмэ зыгорэкIэ епхыгъэба?\n*Слушай (урыс) - къэдаIу\n** «Сыразэу», сразу (урыс) - ащ лъыпытэу\n(*) Къэбарыр лъыгъэкIотагъэу «Псалъэм илъэкI. Уахътэм ижьыкъащ» Шъхьалэхъо Абу- 2009 – Мыекъуапэ- н. 163- 167 зыфиIорэм ит.\nОпубликовал administrator, 23-02-2013, 11:11. Просмотров: 1930


Адыгэ Хэку Таймс: Абхъазым илIыкIо куп агъэкIотэжьыгъ\nАбхъазым илIыкIо куп агъэкIотэжьыгъ\nАдыгэ Республикэм и ЛIышъхьэу ТхьакIущынэ Аслъан къызэрэригъэблэгъагъэм теткIэ Абхъазым илIыкIо куп гъэтхапэм и 16-м Адыгеим къэкIогъагъ, тыгъуасэ ахэм яреспубликэ агъэзэжьыгъ.\nЗэдэгущыIэгъоу зэдыряIагъэм лъэныкъо шъхьаIэхэмкIэ: зекIонымкIэ, аграр секторымкIэ ыкIи сатыу-экономикэ зэфыщытыкIэхэмкIэ язэдэлэжьэныгъэ зырагъэушъомбгъунэу щызэзэгъыгъэх.\n- Зэкъош зэпхыныгъэу тазыфагу илъыр хэти зэщигъэкъон ылъэкIыщтэп. НепэкIэ гухэлъ шъхьаIэу тиIэр тизэфыщытыкIэшIухэр лъыдгъэкIотэнхэр ары, ащкIэ амалэу тиIэхэр зэкIэ икъоу дгъэфедэнхэ фае. Урысыемрэ Абхъаз Республикэмрэ бэмышIэу зыкIэтхэгъэхэ зэзэгъыныгъэри ащ фэIорышIэщт, - зэдэгущыIэгъухэм зэфэхьысыжь къафишIызэ джарэущтэу Адыгеим и ЛIышъхьэ къыIуагъ.\nРауль Хаджимбэ дахэу къазэрапэгъокIыгъэхэм, зэрэзэгурыIуагъэхэм апае ТхьакIущынэ Аслъан зэрэфэразэр риIуагъ. Джащ фэдэу лIэшIэгъубэм къакIоцI Абхъазымрэ Адыгеимрэ азыфагу илъ хъугъэ зэкъош зэфыщытыкIэхэм зягъэушъомбгъугъэным мэхьанэшхо зэриIэр, экономикэмкIэ язэдэлэжьэныгъэ зэрэлъагъэкIотэн фаер хигъэунэфыкIыгъ.\nШъугу къэтэгъэкIыжьы: Абхъазым илIыкIо куп Адыгеим къызэкIом, Абхъазым щызэуагъэхэм ыкIи ащ щыкIогъэ заом щыфэхыгъэхэм (Адыгеим икIыгъэ нэбгыри 180-м щыщэу нэбгыри 10-мэ апсэ атыгъ) янэхэм аIукIагъэх, республикэм ианахь лъэгъупхъэ чIыпIэхэм ащыIагъэх, Къырымрэ Севастопольрэ Урысыем зыхэхьажьыгъэхэр илъэс зэрэхъурэм фэгъэхьыгъэ митингым хэлэжьагъэх, мэфэкI концертым еплъыгъэх.\nРауль Хаджимбэ ядэжь ыгъэзэжьыным ыпэкIэ Адыгеим и Премьер-министрэу КъумпIыл Мурат игъусэу Адыгэ Республикэм иапэрэ Президентэу Джарымэ Аслъан IукIагъ. Рауль Хаджимбэ «Аиааирэ» щыщ нэпэеплъ ахъщэ жъгъэйхэр ащ ритыгъэх ыкIи Абхъазым кIонэу ригъэблэгъагъ.


ТхьакIущынэ Аслъан Къэрэщэе-Щэрджэс Республикэм къикIыгъэхэм аIукIагъ »\nТхьакIущынэ Аслъан Къэрэщэе-Щэрджэс Республикэм къикIыгъэхэм аIукIагъ\n13.07.2010 – 19:26 - Натпресс\nАдыгэ Республикэм и Президентэу ТхьакIущынэ Аслъан Къэрэщэе-Щэрджэс Республикэм къикIыгъэхэу шIэныгъэлэжьэу, филологие шIэныгъэхэмкIэ докторэу, тхакIоу, къэралыгъо тын лъапIэхэр къызыфагъэшъошэгъэ Хьопсэрыкъо Хъызыррэ мы республикэм щыIэ Адыгэ-Хасэм и Совет итхьаматэу Щэрджэс Мыхьамэдрэ тыгъуасэ IофшIэгъу зэIукIэгъу адыриIагъ.\nЛъэпкъ зэфэшъхьафхэм азыфагу илъ зэгурыIоныгъэр гъэпытэгъэным, ащкIэ къэбар жъугъэм иамалхэм яшIуагъэу къэкIон ылъэкIыщтым, нэмыкI лъэныкъохэми бгъуитIур атегущыIагъ.\nХьопсэрыкъо Хъызыр къыдигъэкIыгъэ тхылъэу «Пушкиныр ыкIи щэрджэсхэр» зыфиIорэр ипчъагъэкIэ зы мин хъоу Адыгеим шIухьафтынэу къыфишIыгъ. Урыс тхэкIо цIэрыIор Кавказым къызыкIокIэ ылъэгъущтыгъэр, ащ адыгэхэм афэгъэхьыгъэу къытхыщтыгъэхэр, тилъэпкъ тарихъэу пылъыр мы тхылъым дэплъэгъощтых.\nIофтхьабзэм хэлэжьагъ АР-м и Премьер-министрэу КъумпIыл Мурат.\nМы мэфэ дэдэм Кощхьэблэ районымкIэ къуаджэу Еджэркъуае къикIыгъэ лIыкIо купым ТхьакIущынэ Аслъан IукIагъ.\nКъоджэдэсхэр зашъохэрэ псыр икъу фэдизэу къызэраIэкIэмыхьэрэр, псэу щыIэми изытет зэрэдэим ыгъэгумэкIхэу ахэр Прези¬дентым дэжь къэкIуагъэх, хэкIыпIэ горэ къафигъотынэу къе¬лъэIугъэх.\nIофыгъоу къагъэнэфагъэр къызэрыкIоу зэрэщымытыр республикэм ипащэ къыIуагъ. Ау псыр цIыфхэм аIэкIэгъэхьэгъэн зэрэфаер, ар щы¬Iэныгъэм ылъапсэу зэрэщытыр къыхигъэщызэ, гумэкIыгъо зиIэ цIыфхэм IэпыIэгъу афэхъугъэн фаеу ылъытагъ. а чIыпIэ дэдэм унэшъо гъэнэфагъэхэри фишIыгъэх АР-м мэкъу-мэ-щымкIэ иминистрэу зэIукIэгъум хэлэжьэгъэ Юрий Петровым. Псыр къызэрычъырэ колонки 4 - 5 къуа¬джэм иурамхэм охътэ кIэкIым къыкIоцI щагъэуцунэу Президен¬тым къафигъэпытагъ. Нэужым мы Iофыгъом джыри зэ къыфагъэзэжьы¬нышъ, ар икъоу зэрагъэцэкIэ¬щтым-\nкIэ къоджэдэсхэр республикэм ипащэ къыгъэгугъагъэх.\nТХЬАРКЪОХЪО Адам – Адыгэ Макъ\nОпубликовал administrator, 13-07-2010, 19:26. Просмотров: 1686\n– Президентыр динлэжьхэмрэ Адыгэ Хасэм ипащэрэ аIукIагъ\n– Адыгэ Республикэм и лIыкIоу Урысые Федерацием ипрезидент дэжь щыIэр нэмыкI ...


ЗэгурыIоныгъэ азыфагу илъэу Iоф зэдашIэ — Адыгэ макъ\nАдыгеим ит фэтэрыбэу зэхэт унэхэм ягъэкIэжьын ыкIи жъы хъугъэу зэхэоным нэсыгъэ унэхэм ачIэсхэм ягъэкощын зыщытегущыIэгъэхэ зэхэсыгъо тыгъуасэ зэхащагъ. Iофтхьабзэр зэращагъ АР-м и ЛIышъхьэу КъумпIыл Муратрэ къэралыгъо корпорациеу, псэупIэ-коммунальнэ хъызмэтым зэхъокIыныгъэхэр фэшIыгъэнхэмкIэ Фондым ипащэу Константин Цицинымрэ.\nДжащ фэдэу зэхэсыгъом хэлэжьагъэх республикэм ивице-премьерэу Сапый Вячеслав, АР-м псэолъэшIынымкIэ, транспортымкIэ, псэупIэ-коммунальнэ ыкIи гъогу хъызмэтымкIэ иминистрэу Валерий Картамышевыр, Фондым илIыкIохэр, нэмыкIхэри.\nАдыгеим и ЛIышъхьэ Iофтхьабзэр къызэIуихызэ, Константин Цициныр шъолъырым IэпыIэгъу къызэрэфэхъурэм фэшI зэрэфэразэр риIуагъ, тапэкIи республикэмрэ Фондым-\n— Илъэс пчъагъэ хъугъэу республикэм щыпсэухэрэм яIофыгъохэм язэшIохынкIэ Фондым Iоф дэтэшIэ. Мыщ дэжьым нахь шъхьаIэр жъы хъугъэу зэхэоным нэсыгъэ унэхэм ачIэсхэм ягъэкощын ары. Мы мэхьанэшхо зиIэ IофыгъомкIэ къэралыгъо корпорацием ипащэхэр сыдигъуи къыдготых, IэпыIэгъу къытфэхъух, — къыхигъэщыгъ КъумпIыл Мурат.\nФондым игенеральнэ директор къызэриIуагъэмкIэ, программэм республикэм Iоф зыщишIэрэм щегъэжьагъэу нэбгырэ мин 1,5-рэ зыщыпсэурэ жъы хъугъэ псэупIэ квадратнэ метрэ мин 22-м ехъу агъэкощыгъэх.\nФондым ипащэ къыхигъэщыгъ жъы хъугъэ унэхэм арысхэр зыдагъэкощынхэ фэе псэупIэхэр ашIыхэ зыхъукIэ непэрэ шапхъэхэр, шIыкIакIэхэр къыдалъытэнхэу.\nДжащ фэдэу псэупIэхэм яшIын фытегъэпсыхьэгъэ къэралыгъо программэхэм амалэу къатыхэрэм Константин Цициным ягугъу къышIыгъ. Ащ яшIуагъэкIэ коммунальнэ инфраструктурэр агъэкIэжьын, лифт оборудованиер зэблахъун, нэмыкI пшъэрылъхэр зэшIуахынхэ алъэкIы. Мылъкур федеральнэ гупчэм къетIупщы.\nФондым ипащэ лъэныкъо шъхьаIэу къыгъэнэфагъэхэм ащыщ энергиер кIэзыугъоерэ программэхэм зэрахэлажьэхэрэр.\nРеспубликэм ипащэ къызэриIуагъэмкIэ, фэтэрыбэу зэхэт унэхэм мыщ фэдэ шIыкIэр загъэфедэкIэ коммунальнэ фэIо-фашIэхэм апэIуагъэхьэрэ ахъщэр процент 20 — 30-кIэ нахь макIэ хъущт. Муниципалитетхэм япащэхэм пшъэрылъ афишIыгъ мы лъэныкъомкIэ цIыфхэм зэдэгущыIэгъухэр адашIынхэу.\nФэтэрыбэу зэхэт унэхэм ягъэкIэжьын ыкIи жъы хъугъэу зэхэоным нэсыгъэ унэхэм ачIэсхэм ягъэкощын епхыгъэ программэхэр шъолъырым щыгъэцэкIагъэхэ зэрэхъурэм къытегущыIагъ профильнэ министерствэм псэупIэ-коммунальнэ хъызмэтымкIэ и ГъэIорышIапIэ ипащэу Ныбэ Руслъан.\nАщ къызэриIуагъэмкIэ, джырэ уахътэм ехъулIэу квадратнэ метрэ мини 7,9-рэ зэрылъ аварийнэ псэупIэхэр республикэм итых. Ахэм нэбгырэ 425-рэ ащэпсэу. Фондым имылъку зыхэлъ программнэ Iофтхьабзэхэм сомэ миллион 313-м ехъу атефэ. 2019 — 2020-рэ илъэсхэм агъэкощынэу щытыгъэ квадратнэ метрэ 564-м щыщэу нэбгырэ 40 зыщыпсэурэ квадратнэ метрэ 512-р агъэкощыгъ. ШышъхьэIум ехъулIэу илъэс планыр гъэцэкIагъэ хъущт.\n2008-рэ илъэсым щегъэжьагъэу 2016-рэ илъэсым нэс Фондым иIэпыIэгъукIэ Адыгеим ит фэтэрыбэу зэхэт унэ 737-мэ гъэцэкIэжьынхэр арашIылIагъэх, ащ квадратнэ метрэ миллион 1,5-м ехъу арылъ, нэбгырэ 61830-мэ япсэукIэ амалхэр нахьышIу ашIыгъэх. Мыщ зэкIэмкIи сомэ миллиардрэ миллион 329-рэ пэIуагъэхьагъ, ащ щыщэу сомэ миллиард 1,06-р Фондым имылъку.\n2013-рэ илъэсым гъэцэкIэжьынхэм афэгъэзэгъэщт шъолъыр операторыр Адыгеим щызэхащагъ, ащ фытегъэпсыхьэгъэ республикэ программи аштагъ. Ащ къыдыхэлъытагъэу фэтэрыбэу зэхэт унэ 430-рэ агъэцэкIэжьыгъ, ащ сомэ миллион 607,7-рэ пэIуагъэхьагъ. Нэбгырэ мин 44-м ехъумэ псэукIэ амалэу яIэхэр нахьышIу ашIыгъэх. 2020-рэ илъэсым гухэлъэу щыIэмкIэ уни 119-рэ агъэцэкIэжьыщт.\nЗэхэсыгъом ыуж КъумпIыл Муратрэ Константин Цицинымрэ журналистхэм къякIолIагъэх, ахэм упчIэу къатыгъэхэм джэуапхэр къаратыжьыгъэх.\nПредыдущая Зэзэгъыныгъэм кIэтхагъэх\nСледущая Зэпхыныгъэу зэдыряIэр лъыгъэкIотэгъэнэу


КБР-м илIышъхьэу Къанэкъом къоджэдэсхэр елъэIух чIыгу Iофым къыпыкIыщт машIом дэмыджэгунэу »\nКБР-м илIышъхьэу Къанэкъом къоджэдэсхэр елъэIух чIыгу Iофым къыпыкIыщт машIом дэмыджэгунэу\nКъанэкъо Арсен факIоу\nКБР-м и Тэрч районым щыщхэм ацIэкIэ\nЛъытэныгъэ зыфэтшIэу Арсен!\nТэ Къэбэртэе-Бэлкъар республикэм и Тэрч район тыщэпсэу. Тиреспубликэ щыхъурэ Iофхэм лъэшэу тагъэгумэкIы. Мэкъу-мэщым ылъэныкъокIэ тиIэшъхьэтетхэм яеплъыкIэ зэбламыхъумэ, тызэмыжэгъэ Iаджи мы гумэкIыгъом къыздихьын ылъэкIыщт. Тиреспубликэ щыпсэухэрэм янахьыбэмэ ящыIэкIэ-псэукIэ нахь къеIыхы, ау къызэрэпIорэмкIэ, тиреспубликэ мафэ къэс хэхъоныгъэхэр ышIыхэу ары. Мэкъу-мэщым зыкъыIэтыжьэу уигущыIэхэм къащыоIо. Ащ къыхэкIэу упчIэ къэуцу: адэ а къызэрэпIорэм фэдэу зэкIэри дэгъумэ, сыда тэ ар тымылъэгъура?\nМэкъу-мэщ хъызмэтым зиушъомбгъоу оIо шъхьаем, сыдэущтэу мэкъу-мэщым зиушъомбгъущта къоджэдэсхэм ащ фэдэ амал ямыIэмэ.\nЧIыгур зиер цIыфэу ащ щыпсэухэрэр ары, ащ иIоф зезыфэнэу щытыри ахэр ары. Ащ ыпкъ къикIэу чIыгоу мэкъу-мэщым ылъэныкъокIэ агъэфедэнэу щытым рашIэщтымкIэ апэрэу зэупчIыжьынхэ фаехэр къоджэдэсхэу а чIыгур зиер ары. Сыда пIомэ, къоджэдэсым анахь Iофыгъо шъхьаIэу, федэхэкIыпIэу иIэмэ ащыщ чIыгур. Ащ чIыгулэжьыныр къыпыкIырэ Iофхэр ежь-ежьырэу зэшIуебгъэхын фае.\nУФ-м ыкIи КъБР-м яхэбзэгъэуцугъэ актхэу «Колхозхэм ыкIи совхозхэм зэхъокIыныгъэу афэхъунэу щытхэр» зыфиIорэхэр гъэцэкIагъэ республикэм щыхъугъэхэп. КъБР-м и Правительствэ мэлылъфэгъум и 5-м I993-рэ илъэсым я № 59-рэ унашъоу къыдигъэкIыгъэм кIэлъыплъын фэегъэ комиссиеу республикэм щызэхащэгъагъэм чIыгулэжь пстэуми яшIоигъоныгъэ къыдилъытагъэп. Колхозхэм ыкIи совхозхэм ямылъкоу къатефэжьын фэягъэр зэхатыгъухьажьыгъ. ЧIыгу Iахьхэу къоджэдэсхэм къатефэжьынхэ фэягъэхэр район ыкIи чIыпIэ гъэIорышIапIэхэм япащэхэм къафэнэжьыгъ.\nЯ 20-рэ лIэшIэгъум, тэ къоджэдэсхэм, тIогъогогъоу тахъункIагъ. ИкIыгъэ лIэшIэгъум икъихьагъум коллективизацием илъэхъан унагъохэм ямылъку аIахызэ, колхозхэм заратым апэрэу, нэужым ятIонэрэу лIэшIэгъум икIэухым, республикэм ыкIи районхэм япащэхэм къоджэдэсхэм илъэсишъэм къыкIоцI япкIэнтIэпсыкIэ къалэжьыгъэр зэкIэ ашIузэхалъашъозэ тыгъукIэ къызфагъэнагъ.\nКъэбэртэе-Бэлкъарым исхэм анахьыбэ къуаджэхэм ащэпсэух. Мэкъу-мэщ хъызмэтыр ары анахь гугъапIэу республикэм иэкономикэ изыкъегъэIэтын иIэр. Республикэр зэрыкIорэ гъогур тыгу рихьрэп. Агропромышленнэ купышхохэм нахь цIыкIухэр атхьалэ, ахэм къахэкIэу республикэм щыпсэухэрэм анахьыбэ IофшIэн ямыIэу къанэ. Мэкъумэщ хъызмэтым ылъэныкъокIэ Къэбэртэе-Бэлкъарым бизнес гурытымрэ бизнес цIыкIумрэ нахь унаIэ зытебгъэтын фаеу тэ теплъы. Агрохолдинг инхэм язэхэщэн тиреспубликэ къырегъэIыхы.\nМы лъэхъаным гъэстыныпхъэхэр ыкIи арендэ уасэхэм апэIухьэрэ ахъщэр къызыдэплъытэкIэ, къэралыгъор къадемыIэмэ, къоджэдэсхэм ашъхьэ хахыжьын зэрамылъэкIыщтыр шъэфэп. ТызэрэщыгъуазэмкIэ, Федарельнэ бюджетым щыщэу Темыр Кавказ мылъкушхо къыфатIупщы дотациехэм, субсидиехэм ыкIи кредитхэм апэIуагъэхьэнэу. Ау ахэр тэ къытэнэсхэрэп, олигархыхэм ыкIи промышленнэ комплексышхохэр зыIыгъхэм аIэкIахьэх нахьыкIэ.\nТызхэт лъэхъаным къызэригъэлъагъорэмкIэ, олигарххэу ахъщэ зиIэхэм зэкIэ яттыжьыни, тэ къоджэдэсхэм зыдгъэлIэжьынэу ары къытфэнэжьыгъэр.\nА зэптэуми цIыф зэпэуцужьыныр, экстремизмэр къахэкIы . Ахэм тяуцолIэн тлъэкIыщтэп, ащ фэдэу Iофыр кIощтмэ, бэрэ тфэщыIэжьыщтэп, тифитныгъэхэр сыд фэдэ шIыкIэми къызэрэдэтхыщтым ыуж тихьащт.\nТипащэхэм къазэрашIошIэу цIыфхэр делэхэп. АфэщыIэжьрэп, джы нэс зыкъэтымыIэтыгъэмэ тызэтезыIажэрэр тинахьыжъхэм тызэрагъэсагъэм тетэу лъэпкъ шэн гъэтIылъыгъэ зэрэтиIэр ары. Неущрэ мафэм нахьышIум ылъэныкъокIэ тигугъапIэхэр къычIэтынэзэ тэкIо, ащ тхьамыкIэгъо Iаджи къыздихьын ылъэкIыщт.\nУФ-м и Премьер-министрэу Владимир Путиным къызэриIуагъэмкIэ, Темыр-Кавказ щыпсэухэрэм ящыIэкIэ-псэукIэ изыкъегъэIэтын пэIуагъэхьанэу Федеральнэ бюджетым щыщэу сомэ миллиард 800 къатIупщыгъ, ау ащ пае тэ къытхэхъуагъэп. Мыщ дэжьым Путиным а ахъщэхэр зэбгыратыгъукIыжьыгъэу зэриIуагъэри шъыпкъэ.\nЛъэшэу тыкъыолъэIу къоджэдэсхэмкIэ къэралыгъо IэпыIэгъу къытэптынэу. IофшIэпIэшхохэр адэгъэшIыгъэх къэлэшхохэм, ау мэкъумэщ хъызмэтыр къоджэдэсхэм къафэнэжьын фае. Джары кIуапIэу иIэр республикэр зыпкъ игъэуцожьыгъэным, экономикэм ыкIи цIыфхэм ящыIэкIэ-псэукIэм языкъегъэIэтыным.\nТэ зэрэтлъытэрэмкIэ, къоджэдэсхэр ары мэкъумэщым хэзгъэхъон фаер, мы Iофым пае унэе инвесторхэр тикъуаджэхэм ащытищыкIагъэп. Ащ къыпыкIыщтри тэшIэ. Арымырми ахэм къытфагъэнэжьыгъэ щыIэп. Аужырэ хьалыгъу Iулъхьэр тIахыжьынэу къытщэрэмыхьэх афэтыдэтэпышъ. ТыкъызэкIэкIощтэп, сыда пIомэ тэри унагъохэр тиIэх, сабыйхэр къытщэгугъых, тэри тыпсэунэу тыфай.\nТэ зэрэтлъытэрэмкIэ, бизнес гурытымрэ бизнес цIыкIумрэ игъэкIотыгъэу зыкъягъэIэтыгъэн фае, нэужым бизнесышхомрэ агрохолдингхэмрэ тиIэнхэм фэшI. Арэущтэу зыкIэтлъытэрэр:\n1. ЦIыфхэм анахьыбэ ящыIэкIэ-псэукIэ нахьышIу тшIын тлъэкIыщт.\n2. Неущрэ мафэм нахьышIум ылъэныкъокIэ гугъапIэ иIэщт, цIыф зэпэуцужьыныгъэ щыIэщтэп.\n3. ЦIыфхэм пащэхэм нахь цыхьэ афашIызэ, зыч-зыпчэгъоу зэгурыIощтых.\n4. ТехакIохэр тиIэщтхэп.\nЦIыфым чIыгур иунае зыхъукIэ, ежь ыгукIэ къекIурэ шIыкIэр къыхихын фае. Къыддеогъаштэмэ, тыгукIэ къыхэтхырэр къыотIощт:\n1. Мэкъу-мэщ чIыгухэмрэ былым гъэхъупIэхэмрэ къоджэдэсхэм къафэгъэнэнхэр игъоу тэлъэгъу.\n2. Федерадьнэ бюджетым къытрэ ахъщэр агропромышленнэ комплексым изыкъегъэIэтын фэгъэзэгъэ чIыгулэжьхэм аIэкIэгъэхьэгъэным укIэлъыплъынэу лъэшэу тыпщэгугъы.\nЛъытэныгъэ зыфэтшIырэ Арсен! ТигумэкIыгъохэу зигугъ къэтшIыгъэхэм яIоф зэшIопъхынкIэ тыпщэгугъы.\nПытагъэрэ акъылрэ зыхэлъ лъэпкъыр ары зиреспубликэ анахь чIыпIэ хьылъэ зыщитми гъогу тэрэз рызыщэн зылъэкIыщтыр. ЦIыфхэмрэ Iэшъхьэтетхэмрэ зэготхэмэ, тикъэралыгъо игъэпытэнкIэ зиягъэ къытэкIхэрэ экстремизмэри терроризмэри, адрэ тхьамыкIагъохэри щыдгъэзыенхэ тлъэкIыщтых.\nКъэбэртэе-Бэлкъар республикэм и Тэрч район щыпсэухэрэ нэбгыри 162-рэ кIэтхэжьыгъ.\nОпубликовал administrator, 19-04-2011, 23:24. Просмотров: 1314\n– Тхьакущынэ Аслъан: «Адыгеир ежь-ежьырэу зиIыгъыжьышъуным къыфэкIонэу сэлъыт ...


Зэфэхьысыжьхэр — Адыгэ макъ\nБэдзэогъур къызихьагъэм къыщегъэжьагъэу шъолъыр гъэIорышIапIэмкIэ Гупчэм гъогогъу 1593-рэ зыкъыфагъэзагъ, ащ щыщэу 718-р зэшIуахыгъ, 875-м изэшIохын ыкIэм фэкIо.\nАдыгеим ицIыфхэр анахь зыгъэгумэкIыхэрэ упчIэхэр шъолъыр гъэIорышIапIэмкIэ Гупчэм испециалистхэм агъэунэфыгъэх. Коронавирусым пэшIуекIогъэным пае вакцинэ зыхэплъхьан зэрэфаер, ар чIыпIэхэу зыщашIхэрэр къизыIотыкIхэрэ видеороликхэр социальнэ сетьхэм къарагъэхьагъэх. Прививкэм ыуж цIыфым къегоон ылъэкIыщтхэр, аллергие зиIэхэм ашIэн фаехэр ащ къыщыраIотыкIыгъэх.\nАР-м псауныгъэр къэухъумэгъэнымкIэ и Министерствэ шъолъыр гъэIорышIапIэмкIэ Гупчэр игъусэу цифровой IэпыIэгъум иIофшIэн рагъэжьагъ. Ащ ишIуагъэкIэ диспансеризацием фэгъэхьыгъэхэ къэбархэр республикэм щыпсэухэрэм алъэIэсых.\nАР-м гъэсэныгъэмрэ шIэныгъэмрэкIэ и Министерствэрэ шъолъыр гъэIорышIапIэмкIэ Гупчэмрэ джащ фэдэу онлайн-сервис къаугупшысыгъ. Ащ ишIуагъэкIэ сабыир кIэлэцIыкIу IыгъыпIэм ептыным пае пшIэнхэ фаехэр цIыфхэм нахь къагурэIо.\nРеспубликэм цIыфхэу исхэр зыгъэгумэкIыхэрэм ядэгъэзыжьынкIэ анахь чанэу Iоф зышIэрэ муниципалитетхэмрэ министерствэхэмрэ шъолъыр гъэIорышIапIэмкIэ Гупчэм ыгъэнэфагъэх. Мэкъуогъу мазэр пштэмэ, АР-м мэкъу-мэщымкIэ и Министерствэ, АР-м псэолъэшIынымкIэ, транспортымкIэ, псэупIэ-коммунальнэ ыкIи гъогу хъызмэтымкIэ и Министерствэ, АР-м IофшIэнымрэ, социальнэ хэхъоныгъэмрэкIэ и Министерствэ апэ итыгъэх. Муниципальнэ зыгъэIорышIэжьынымкIэ анахь дэгъоу Iоф зышIагъэу агъэнэфагъэхэр Яблоновскэ къэлэ псэупIэр, Кощхьэблэ ыкIи Красногвардейскэ районхэр арых. МуниципалитетхэмкIэ Мыекъопэ, Красногвардейскэ районыр ыкIи Адыгэкъалэ къахагъэщыгъэх.\nТхьамэфитIум къыкIоцI республикэм ис цIыфхэр зыгъэгумэкIыхэрэр зэхафыгъэх. Ахэм ащыщэу Красногвардейскэм щыпсэурэ хъулъфыгъэм илъэIу агъэцэкIагъ. Ащ къызэриIуагъэмкIэ, телефон пкъэум гъэцэкIэжьын ищыкIэгъагъ, пкъэур гъогум къытефэнкIэ щынагъо щыIагъ, ащ кIэлэцIыкIухэр щэджэгух. Муниципальнэ гъэIорышIапIэм и Гупчэ лъэIур къылъэгъугъ ыкIи Красногвардейскэ районым иадминистрацие лъигъэIэсыжьыгъ. Мы мэфэ дэдэм «Ростелекомым» иIофышIэхэр чIыпIэм кIуагъэх ыкIи агъэцэкIэжьыгъ.\nДжащ фэдэу Красногвардейскэ районым щыщ бзылъфыгъэу Мыекъуапэ операцие щашIынэу щытым IэпыIэгъу фэхъугъэх.\nИлъэс 82-рэ зыныбжь Валентина Яценкэм игъунэгъу бзылъфыгъэм закъыфигъэзагъ. Мыекъуапэ кIоным пае, зыныбжь хэкIотэгъэ бзылъфыгъэм фэгъэкIотэнхэр иIэщтхэмэ къыкIэупчIагъ. Ар апэрэу зылъэгъугъэр муниципальнэ гъэпсыкIэ зиIэ «Красногвардейскэ район» зыфиIорэм имуниципальнэ гъэIорышIэпIэ Гупч. ГумэкIыгъом идэгъэзыжьын район администрациемрэ цIыфхэм социальнэ IэпыIэгъу ягъэгъотыгъэнымкIэ Комплекснэ гупчэмрэ зэшIуахыгъ. ФэгъэкIотэнхэр иIэхэу бзылъфыгъэр Мыекъуапэ къащагъ ыкIи операциер пэкIэкIымэ материальнэ IэпыIэгъу къыратыным пае тхылъхэр ыгъэхьазырынхэу къыраIуагъ.\nПредыдущая Нэхэе Мир: «Узхэдэн щыI»\nСледущая Туризмэм зиушъомбгъуным фытегъэпсыхьэгъэщт


Галактика Кельвина • Просмотр темы - Рита Дакота ( Маргарита Герасимович)\nТекущее время: 22 апр 2019, 17:34\nРита Дакота ( Маргарита Герасимович)\nЗаголовок сообщения: Рита Дакота ( Маргарита Герасимович)\nДобавлено: 13 авг 2018, 09:23\nЧтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь.Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь.Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь.Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь.Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь.Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь.Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь.Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь.\nЗаголовок сообщения: Re: Рита Дакота ( Маргарита Герасимович)\nДобавлено: 10 фев 2019, 17:49


ДэкIо-бзэкIо философ - Jineps Gazetesi\nAna Sayfa Anadilimde Jineps Adığece / Адыгэбзэ ДэкIо-бзэкIо философ\nДунаим щызэлъашIэрэ сурэтышI дэкIо-бзакIоу, философскэ гупшысэ лъэпкъ шъуашэм кIоцIызылъхьагъэу, цIыф дэгъу дэдэу, учылэмэ, улъэпкъмэ урыгушхонэу щыт СтIашъу Юрэ Махьмудэ ыкъор къызыхъугъэр илъэс 90-рэ мэхъу.\nКавказыр дунаим тет цIыф пстэуми зэрашIэрэр яжъымэ шъхьэкIэфэныгъэу апагъохырэр ары. Тэрэз! Кавказым ис цIыф лъэпкъмэ ар япIукIэ амалэу щыт. Зы илъэс е зы маф нэмыIэми ощ нахьи нахьыжъым укъызэрэдекIокIыщтым ишэпхъэ гъэнэфагъэхэр мытхыгъэ хабзэу щыIэх.\nАуми, илъэс пчъагъэу цIыфым ыгъэшIагъэм елъытыгъэ фэдэп мэхьанэу, уасэу ащ фашIырэр. Сэ сишIошIыкIэ, илъэс пчъа¬гъэм елъытыгъэп цIыфым иIушыгъэ, ыгу къыдеIэу къэзыуцухьэрэ дунаим, цIыфмэ афыщытыныр. Сыд адэ цIыфыр анахьэу зыфагъэлъапIэрэр? Ащ уасэ зыкIыфашIырэр сыд ыныбжьыми, иамал къызэрихьэу, цIыф къызэрыкIо гъэшIэгъонэу, дахэу пIугъэу, цIыфхэр шIу ылъэгъоу щытымэ ары. Мыщ фэдэ шэн зыхэлъ цIыфхэр, гъашIэм къызэригъэунэфырэмкIэ, гущыIэрыехэп, ау къаIорэ пстэури ашIэрэ купыри цIыфмэ агу етIысхьэх, раубытэ.\nАхэм зэу ащыщ непэ сыкъыз¬тегущыIэ сшIоигъо цIыф къызэрыкIо дэдэу, иIэшIагъэхэмкIэ дунаим щызэлъашIэу, дэкIо-бзэ¬кIо хьалэмэтэу, философэу, Гъобэкъуае къыщыхъугъэ СтIашъу Юрэ.\nАщ мырэущтэу ыIоу сырихьы¬лIагъ: «ШъулъэкIымэ, шIуагъэ къэзытын Iофыгъохэр шъушIэх. Ащ фэди 100 пчъагъэу къышъу¬фигъэзэжьыщт. Сэ шэны сфэ¬хъугъ — непэ зы дэгъугъэ горэ сымышIэмэ, а мафэр сэркIэ пкIэнчъэу кIуагъэу. Джаущтэу тпIунхэ фае тиныбжьыкIэхэр! Джащыгъум дунаим тетыщтых мамырныгъи, зэгурыIожьныгъи, щэIэныгъи. Сыд ащ нахьэу цIыф цIыкIум ищыкIагъэр? Икъущт заохэм тызэраухыгъэр. Икъущт цIыфышъхьэу ахэм ахэкIода¬гъэр. Чъыгхэр дгъэтIысхьэхэу, сабыйхэр къэдгъэхъоу, унэхэр тшIыхэмэ — нахьыпэм зэрэщытыгъэм фэдэу ¬ урамхэм, чылэхэм, къутырхэм тащызэ¬IукIэмэ тIон тлъэкIынэу «Мамыр щыIакIэ уерэI». Джащыгъум тыщыIэщт тызэныбджэгъоу, тызэгурыIожьэу, щэIагъэ тиIэу. Кавказым имызакъоу, Урысыешхоми, зэрэдунаеуи. Арышъ, сэ насыпышIоу зысэлъытэжьы!» Юрэ демыгъэштэн плъэкIырэп!\nСтIашъум ифилософскэ гуп¬шысэхэр чыжьэу зэрэнэсыхэрэр къыуагъашIэ мыщ фэдэ игущыIэмэ: «Дунаеу тызытетыр къухьэ инышхом фэд. Ащ къэ¬хъущтым паплъэхэу дунаим тет цIыф пстэури ис. Тэ щэIэныгъэ зидгъэIэн фае зэкIэми, нэбгырэ пэпчъ. ШъхьэкIафэ афэтшIын, мэхьанэ яттын фае нэмыкI цIыф лъэпкъмэ якультурэ, яцIыф зэхэтыкIэ, яхабзэ. ТыдэIон ыкIи тядэIун тлъэкIынэу зыдгъэсэн фае. ЦIыфэу творчествэм пылъым уахътэ иIэп мышъо-мылхэм, заом ягупшысэнэу. Ар зылъыхъурэр цIыфмэ шIуагъэ къызэрафихьыщтыр ары».\nАщ фэдиз зиIушыгъэу, акъы¬лышIу зиIэр 1931-рэ илъэсым Iоныгъом и 28-м адыгэ къо¬джэжъмэ ахалъытэрэ Гъобэ¬къуае къыщыхъугъ. ЩытхъуцIэу, бгъэхалъхьэу иIэхэр къэпчъыгъуай. Ау зэкIэмэ апэ ышIырэр медалэу «Адыгеим и Щытхъузехь» зыфиIорэр ары. «Адыгэ лъэпкъыр ары сэ сызфыщыIэри, спсэ пызгъэтырэри», — еIо Юрэ.\nЮрэ иIэшIагъэхэр илъэс пчъа¬гъэм адыгэ лъэпкъым, дунаим тет цIыфхэм ятарихъ, яфольклор, якультурэ, яхабзэхэм гуфаплъэу зэралъыплъагъэм къыпкъырыкIыгъэх. Илъэс зэкIэлъыкIохэм ышIыгъэ шъуа¬шэр бэдэд. ЗэкIэми ацIэ къесы¬мыIоми, зыгорэхэр шъугу къэзгъэкIыжьыных.\nЛъэпкъ шъуашэм Iоф дишIэнэу 1981-рэ илъэсым фежьагъ. «Тыргъэтаом ишъуашэ» 1989-рэ илъэсым аригъэлъэгъугъ. 1991-рэ илъэсым ащ къыкIэлъы¬кIуагъ «Гекатей ишъуашэ». Ахэм ауж Адыгэ Республикэм ишъошэ джанэ 1994-рэ илъэсым ышIыгъ. 1995-рэ илъэсым — «ТекIоныгъэм исаугъэт», 1996-рэ илъэсым — «Кавказым итыгъэ игумэкIыгъохэр», «Гъобэкъое амазонкэхэр». Дэпкъым пыплъэ¬ми хъунэу, дахэу гъэкIэрэкIагъэу «Мамыр щыIакIэ уерэI!» зыфиIорэр 1999-рэ илъэсым ышIыгъ. Тыргъэтаомрэ Гекатейрэ яшъуашэхэм атехыгъэ къэшъо дахэ лъэпкъ ансамблэу «Налмэсым» Къулэ Амэрбый щигъэуцугъ.\nАщ ыуж Америкэм ис адыгэхэм рагъэблагъи мэзищэ къэтыгъ, адыгэ ансамблэу яIэр лъэпкъ шъуашэкIэ фэпэгъэным иIахьышIу хишIыхьагъ. ЦIыфэу еплъыгъэхэм тырагъэгушIухьагъ IофшIэныр лъигъэкIотэнэу. Джащ ыгу къыщыкIыгъ итворчествэкIэ лъэпкъым икультурэ, ежь адыгэхэм апылъ хъишъэр къыриIотыкIынэу.\n«ШъошIа ащ зэдзэкIакIоу щысиIагъэр? Иорданием иуIэшыгъэ кIуачIэхэм ягенералэу, Кавказ заом хэлэжьагъэм ипхъорэлъф, адыгэ иорданхэм яIанэу сызыпэсыгъэм генерал 18 пэсыгъ — ахэри зэкIэ а Кавказ заом хэлэжьагъэмэ япхъорэлъфыгъэх. ЗэкIэри адыгэх!», — къеIотэжьы Юрэ.\nСтIашъум иIэшIагъэмэ, ана¬хьэу адыгэ лъэпкъ шъуашэм, апэу къахэщырэр ар зие цIыф лъэпкъым гъогоу къыкIугъэр ары. БлэкIыгъэри непэрэ мафэри зэпигъащэхэзэ, философскэ гупшысэ ахилъхьэзэ Юрэ егъэ¬федэх.\nДэкIо-бзэкIо философым тхьамыкIэгъошхоу лъэпкъым къехъулIагъэхэм зэщагъэкъон амылъэкIыгъэ культурэр, хабзэр, идунэететыкIэ, идунэееплъыкIэ къагъэлъагъо.\nЦIыфэу иIэшIагъэхэр зылъэгъухэрэм гурышэ-гупшысэ ку¬ухэр агу къыщегъэущых, щыIэныгъэр икъоу зэхарегъашIэ.\nКъэгъэлъэгъон пчъагъэмэ СтIашъу Юрэ саригъэблагъэуи е сэ сыкIоуи хъугъэшъ, еслъэгъулIагъэр зы — мэкъэ шъэбэ рэхьаткIэ теубытагъэ хэлъэу иIэшIагъэмэ яхъишъэ цIыфмэ къафеIуатэ. ПшIошъ мэхъу иIэшIагъэхэр зэкIэ лъэпкъ щыIэныгъэм, дунаеу тызыхэтым игупшысэхэм къызэрахэкIыгъэхэр.\nSonraki İçerikДунаим щызэлъашIагъ\nЗы лъэпкъэр игъонэмыс мыгъун пае\nОрэдышъор щыIэныгъэм къыхахы


Автор Тема: Помогите определить чешуйки (Прочитано 2562 раз)\nВы не можете просматривать изображения. Пожалуйста, зарегистрируйтесь или войдите (30.5 кБ, 475x426 - просмотрено 159 раз.)\nВы не можете просматривать изображения. Пожалуйста, зарегистрируйтесь или войдите (24.4 кБ, 375x425 - просмотрено 149 раз.)\nВы не можете просматривать изображения. Пожалуйста, зарегистрируйтесь или войдите (21.44 кБ, 372x371 - просмотрено 122 раз.)\nВы не можете просматривать изображения. Пожалуйста, зарегистрируйтесь или войдите (19.41 кБ, 355x388 - просмотрено 128 раз.)\nВы не можете просматривать изображения. Пожалуйста, зарегистрируйтесь или войдите (20.26 кБ, 337x344 - просмотрено 72 раз.)\nВы не можете просматривать изображения. Пожалуйста, зарегистрируйтесь или войдите (15.91 кБ, 275x373 - просмотрено 76 раз.)\nВы не можете просматривать изображения. Пожалуйста, зарегистрируйтесь или войдите (25.68 кБ, 750x303 - просмотрено 145 раз.)\nВы не можете просматривать изображения. Пожалуйста, зарегистрируйтесь или войдите (31.43 кБ, 805x402 - просмотрено 141 раз.)


АгукIэ къыхахыгъэ сэнэхьатым рэлажьэх — Адыгэ макъ\nАгукIэ къыхахыгъэ сэнэхьатым рэлажьэх\nАдыгэхэм шэн-хэбзэ дэхабэ тиI. Ахэм ащыщ сабыир унэм къызихъокIэ апэрэ лъэбэкъур зэридзыгъэм фэгъэхьыгъэ лъэтегъэуцор. КIэлэцIыкIум къыхихыгъэ пкъыгъом елъытыгъэу сэнэхьатэу иIэщтыр къашIэ, зэтефэжьэуи бэрэ къыхэкIы.\nНепэ зигугъу къэсшIыщт бзылъфыгъэм икъэбар ар къеушыхьаты. Цуекъо Хьазрэт ипшъэшъэжъыеу Аминэт лъэтегъэуцо зыфашIым яIахьылхэр, ягупсэхэр къырагъэблэгъагъэх. Пчэгум ит Iэнэ хъураем, Iэмэ- псымэхэр, джэгуалъэм хэшIыкIыгъэ хьакъу-шыкъухэр, нэмыкIхэри телъыгъэх. Анахьыжъэу лIакъом хэт бзылъфыгъэм пшъэшъэжъыем ыIапэ ыIыгъэу хъохъу гущыIэхэр къыфиIохэзэ Iанэм рищэлIагъ. Шъхьац тIыргъо нэ шIуцIэ цIыкIур чэфэу Iанэм телъмэ яплъыгъ. ТIэкIурэ щыти, ар хъураеу къыкIухьэу ежьагъ. ЫнаIэ зытыридзагъэм зынэсым къызэтеуцуи Iэбагъэ. Ащ къыхихыгъ тхылъ цIыкIу ыкIи ыбгъэгу ар рифызылIагъ.\nIанэм кIэрыс хьакIэхэр Iэгу теуагъэх. «Мыр тхакIо хъущт, тхылъ къыхихыгъ» — ащыщ горэм къыIуагъ. Анахьыжъэу ахэт бзылъфыгъэм къыIуагъ: «Тэ тилIакъокIэ тхакIохэр тиIэх: Цуекъо Юныс, Цуекъо Джахьфар, Аминэт ахэм ащыщ хъущтмэ сыхьатымаф». НэмыкIым кIэлэегъаджэ, агъунэ щыс бзылъфыгъэ ныбжьыкIэм библиотекарэу хъункIи хъун аIуагъ. ГушIохэу, чэфхэу а мафэр хагъэунэфыкIыгъагъ. Аминэт джэгуалъэу иIэ пстэуми анахьэу тхылъыр къахигъэщыщтыгъ. Янэ пщэрыхьэу хьакум Iутми, хатэм хэтми тхылъ цIыкIур ыIыгъэу иджанэ ыкъудыищтыгъэ, тхылъым итыр къыригъэIуатэмэ шIоигъоу.\nЦуекъо Хьазрэт иунагъо мэкъумэщ хъызмэтым сыдигъокIи пылъыгъ. Яхэнэрэ — яблэнэрэ классхэм арысыгъ Аминэт чэмыр ыщынэу, адыгэ къуае рихынэу зырегъажьэм. Гурыт еджапIэм щеджэзэ общественнэ IофшIэныр ыгъэцакIэщтыгъэ, орэд къэIоныр, къэшъоныр икIэсагъ.\nАминэт лъэтегъэуцом къыщыхихыгъэ тхылъым фэгъэзагъэ хъугъэ. Илъэс 42-рэ хъугъэу тхылъеджапIэм Iоф щешIэ, исэнэхьат шIу зэрилъэгъурэр къыхэщы.\nЗиIофшIэн езыгъэжьэгъэкIэ ныбжьыкIэхэм Аминэт IэпыIэгъу афэхъу. Бзылъфыгъэ шъаб, рэхьатныгъэ хэлъ. Тыдэ щыIэми адыгэ хабзэр, гукIэгъуныгъэр, цIыфыныгъэр щыгъупшэрэп. Аминэт иIофшIэн дэгъоу зэригъэцакIэрэм ишыхьат щытхъу тхылъэу, дипломэу къыратыгъэхэр. Районым, республикэм ащызэхащэрэ зэнэкъокъухэу «Адыгэ хьалыжъу», «Адыгэ къуай» зыфиIохэрэм, нэмыкIхэм ахэлажьэ, зэрифэшъуашэу закъыщегъэлъагъо.\n2014-рэ илъэсым адыгэ къуаем фэгъэхьыгъэ республикэ зэнэкъокъум текIоныгъэ къыщыдихыгъ. «Княгиня адыгейского сыра» зыфиIорэ щытхъуцIэр къыфагъэшъошагъ. IэкIэ шIыгъэ адыгэ паIом сомэ мин 15 игъусэу къыратыгъагъ.\nЗэнэкъокъум анахь дэгъоу зыкъыщызгъэлъэгъогъэ бзылъфыгъэ ныбжьыкIэм Нэтыхъуае дэсхэр нэIуасэ фэсшIыхэ сшIоигъоу пчыхьэзэхахэ зэхэсщагъ. Ащ фэдэ бзылъфыгъэ IэпэIасэ тирайон зэрисыр къоджэдэсхм лъэшэу ягопагъ. Аминэт игущыIэ къызеухым, пчыхьэзэхахьэм къеблэгъагъэхэр зэкIэ къэтэджыгъэх, Iэгу къыфытеуагъэх. Нэтыхъуаемэ зэряхабзэу анахьыжъыр къэтэджи хъохъу гущыIэхэр къыфиIуагъэх, ныбжьыкIэмэ къэгъагъэхэр къыратыгъэх.\nЦуекъо Хьазрэтрэ Хьалимэтрэ яунэгъо дахэ къоджэдэсхэм дэгъоу ашIэ. Ахэм пшъэшъитф зэдапIугъ. Тэхъутэмыкъуае июбилей зыхагъэнэуфыкIым зэшыпхъухэр хьакIэхэм афагъэпщэрыхьагъэх, Iанэхээр афызэIуахыгъэх. Аминэт ышыпхъоу Светланэ лъэтегъэуцо зыфашIым, ащи тхылъыр къыхихыгъагъ. НэбгыритIури еджагъэх, тхылъеджэпIэ отделениер къаухыгъ. Светланэ зы унагъоу, зидахэ аIорэ лIакъоу Гунайхэм яныс. ИхъупхъагъэкIи, ишэн дахэкIи, иадыгэ хэбзэ зехьакIэкIи зыхэсхэр егъэразэх, лIакъор егъэдахэ. Сабыир ицIыкIугъом зэрагъасэрэм елъытыгъэу къэхъу.\nСветланэ ипшъашъэу Нэфсэт Нэужьырэкъомэ зэрафащэщтыр зызэхахым лъэшэу гушIуагъэх. «Янэ еплъи — ыпхъу къащэ». Янэ фэдэу ипшъашъи нэшIо- гушIу, хъупхъэ. Нэфсэт шъэуищ иI. КIэлэцIыкIумэ япIункIэ пщымрэ гуащэмрэ къыдеIэх.\nЦуекъо зэшыпхъухэм агукIэ къыхахыгъэ сэнэхьатым рэлажьэх. Ахэм акIырэплъых Трахъомэ япхъухэу Саидэрэ Сусанэрэ, ЛэупэкIэ Светланэрэ ащ ыпхъоу Мирэрэ. Джырэ мафэхэм Светланэ IофшIэным иветеран. Янэ фэдэу, Мири иIофшIэн дэгъоу егъэцакIэ. Район тхылъеджапIэм Iоф щызышIэхэрэм япащ Пщыпый Симэ. Ар илъэс 20-м къехъугъэу зы чIыпIэм Iоф щешIэ, коллективыр зэрещэ, зы унагъом фэдэу, аIэ зэкIэдзагъэу шIу алъэгъурэ IофшIэныр ахэм агъэцакIэ.\nПредыдущая Непэ — къашъом и Дунэе маф\nСледущая Федеральнэ проектыр Адыгеим щырагъэжьэщт


АнаIэ зытырагъэтын фаехэр къыгъэнэфагъэх — Адыгэ макъ\nАнаIэ зытырагъэтын фаехэр къыгъэнэфагъэх\nАдыгеим и ЛIышъхьэу КъумпIыл Мурат Адыгэ Республикэм и Апшъэрэ Хьыкум ипрезидиум зэхэсыгъоу тыгъуасэ иIагъэм хэлэжьагъ.\n2020-рэ илъэсым хьыкумхэм Iофэу ашIагъэр ащ щызэфахьысыжьыгъэх, 2021-рэ илъэсым анахьэу анаIэ зытырагъэтын фэе лъэныкъохэр щагъэнэфагъэх.\nАдыгэ Республикэм и Апшъэрэ Хьыкум и Тхьаматэу Шумэн Байзэт зэхэсыгъор зэрищагъ. Iофтхьабзэм джащ фэдэу хэлэжьагъэх Адыгэ Республикэм и Къэралыгъо Совет — Хасэм и Тхьаматэу Владимир Нарожнэр, Урысые Федерацием и Президент и Полномочнэ лIыкIоу ЮФО-м щыIэм иаппарат Адыгэ РеспубликэмкIэ ифедеральнэ инспектор шъхьаIэу Сергей Дрокиныр, Адыгэ Республикэм ипрокурорэу Игорь Шевченкэр, щынэгъончъэнымкIэ Федеральнэ къулыкъум Адыгэ РеспубликэмкIэ и ГъэIорышIапIэ ипащэу Сергей Каштановыр, хэбзэухъумэкIо къулыкъухэмрэ уплъэкIунхэм афэгъэзэгъэ къулыкъухэмрэ япащэхэр, юристхэр, хьыкум системэм иветеранхэр.\nАдыгэ Республикэм и ЛIышъхьэ ишIуфэс псалъэ республикэм ихьыкумышIхэм гъэрекIо дэгъоу Iоф зэрашIагъэр къыщыхигъэщыгъ.\n«Пандемием илъэхъан республикэм исхэм яфитыныгъэхэмрэ яфедэхэмрэ къызэраухъумагъэхэм, зыфэгъэзэгъэ Iофхэм хэшIыкIышхо зэрафыряIэм афэшI Адыгэ Республикэм и Апшъэрэ Хьыкум ипащэхэм, федеральнэ ыкIи зэгъэшIужь хьыкумышIхэм тхьашъуегъэпсэу ясэIо», — къыIуагъ КъумпIыл Мурат.\nРеспубликэм и ЛIышъхьэ къызэрэхигъэщыгъэмкIэ, Iофэу зыхэплъагъэхэр нахьыбэ зэрэхъугъэм къыгъэлъагъорэр хьыкумышIхэм цыхьэу афашIырэм, правэмкIэ цIыфхэм шIэныгъэу яIэм зэрахэхъуагъэр ары. IофшIэнымкIэ зэмызэгъыныгъэхэу, нэмыкI социальнэ Iофыгъохэу пандемием ыпкъ къикIыгъэхэм афэгъэхьыгъэ хьыкум Iофхэм лъэшэу анаIэ атырагъэтын фаеу ащ ылъытагъ.\n«Ахэм арыкIорэм шъхьафэу гъунэ лъышъуфын фае. ГущыIэр зыфэгъэхьыгъэр лэжьакIохэми, предпринимательствэм ылъэныкъокIэ IофшIэн къязытыхэу пандемием илъэхъан зэрар зыхьыгъэхэми яфитыныгъэхэр къэухъумэгъэнхэр, шэпхъэ гъэнэфагъэхэм апкъ къикIыкIэ хахъо зимыIагъэхэм чIыфэхэр къазэраIахыжьыщтым епхыгъэ Iофхэр ары. Лъэныкъо пстэури къыдалъытэзэ, ащ фэдэ Iоф пэпчъ игъэкIотыгъэу хэплъэнхэ фае», — къыIуагъ Адыгеим и ЛIышъхьэ.\nКъумпIыл Мурат зэрэхигъэунэфыкIыгъэмкIэ, социальнэу дэеу ухъумагъэхэм, анахьэу кIэлэцIыкIухэм, яфитыныгъэхэмрэ яфедэхэмрэ якъэухъумэн, Адыгеим исхэу псэолъэшIыным зимылъку хэзылъхьагъэхэу агъэпцIагъэхэм яфитыныгъэхэр къэухъумэгъэнхэм мэхьанэшхо иI.\nАдыгэ Республикэм исоциальнэ-экономикэ хэхъоныгъэкIэ хьыкумышIхэм мэхьанэшхо зэряIэм зэхэсыгъом анаIэ щытырарагъэдзагъ. Газ отраслэм ипсэуалъэхэмрэ электросетевой комплексымрэ ягъэпсынкIи ягъэкIэжьынкIи республикэм непэ бэ зэрэщырахъухьэрэр зэхэсыгъом къыщаIуагъ. А пстэури экономикэм хэхъоныгъэ ышIыным, лъэпкъ проектхэмрэ республикэм хэхъоныгъэ зэришIыщт унэе программэмрэ къадыхэлъытэгъэ Iофтхьабзэхэм ягъэцэкIэн фэIорышIэщтых. ЩыIэкIэ Iэрыфэгъу цIыфхэм яIэным, республикэм зыпкъ итэу хэхъоныгъэ ышIыным апае хэбзэ къулыкъу пстэуми зэдырагъаштэу Iоф ашIэн фае.\nАдыгэ Республикэм икъэралыгъо тынхэр зэхэсыгъом щаратыжьыгъэх. Хабзэм игъэпытэнкIэ, цIыфхэм яфитыныгъэхэмрэ яфедэхэмрэ якъэухъумэнкIэ гъэхъагъэхэр зэряIэхэм афэшI щытхъуцIэу «Адыгэ Республикэм изаслуженнэ юрист» зыфиIорэр АР-м и Апшъэрэ Хьыкум и Тхьаматэ игуадзэу Ольга Соловьевамрэ республикэм и Апшъэрэ Хьыкум ихьыкумышIэу Мырзэкъэнэ Рузанэ-\nСледущая Мэзаем и 18-р — Адыгеир шъхьафит зашIыжьыгъэ Маф